97 terkorban banjir di Indonesia dan Timor Leste

MALAKA, 23 Syaaban 1442H, Isnin – Banjir dan tanah runtuh akibat taufan tropika di gugusan pulau di Indonesia tenggara dan Timor Leste mengorbankan 97 orang setakat ini.

Sekurang-kurangnya 70 kematian dilaporkan di beberapa pulau di wilayah Nusa Tenggara Barat dan Timur, sementara 70 yang lain hilang, setelah ribut taufan menyebabkan banjir kilat, tanah runtuh dan angin kencang, kata Badan Nasional Pengurusan Bencana (BNPB).

Di Timor Leste, sekurang-kurangnya 27 orang terbunuh akibat tanah runtuh, banjir kilat dan pokok tumbang, sementara 7,000 lagi dipindahkan, kata kerajaan.

Di pulau Lembata, pihak berkuasa bimbang mayat telah dihanyutkan.

Jurucakap BNPB, Raditya Jati berkata, kira-kira 30,000 orang terjejas akibat banjir di Indonesia – ada yang sudah berlindung di pusat pemindahan.

Katanya, operasi menyelamat menjadi sukar selepas lima jambatan runtuh dan pokok tumbang menyekat beberapa jalan.

Selain itu, pihak berkuasa tempatan berkata, ribut berterusan juga memaksa pemindahan di beberapa tempat dihentikan.

Ratusan rumah dan kemudahan lain seperti loji tenaga solar rosak, kata BNPB.

Kapal dan bot motor tenggelam ketika taufan membawa gelombang setinggi enam meter.

Arus yang kuat terus mengalir melalui perkampungan di daerah Malaka di pulau Timor pada hari ini, walaupun hujan sudah berhenti.

Penduduk terpaksa memanjat bumbung rumah mereka untuk selamatkan diri kerana air naik hingga tiga ke empat meter. – Agensi


PM pengerusikan mesyuarat Kabinet di Perdana Putra

PUTRAJAYA, 25 Zulhijjah 1442H, Rabu – Selepas menyampaikan perutusan khas mengenai perkembangan politik negara, Perdana Menteri, Tan Sri Muhyiddin Yassin mempengerusikan mesyuarat mingguan Kabinet di Perdana Putra di sini.

Muhyiddin tiba di Perdana Putra kira-kira 12.10 tengah hari selepas menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara.

Kira-kira 12.30 tengah hari, Muhyiddin bersiaran secara langsung untuk memaklumkan bahawa beliau masih mempunyai kepercayaan majoriti Ahli Dewan Rakyat sebagai Perdana Menteri.

Ketika menyampaikan perutusan itu yang turut dihadiri beberapa menteri Kabinet, Muhyiddin berkata, Jemaah Menteri dan jentera pentadbiran kerajaan akan terus berfungsi untuk melaksanakan amanah dan tanggungjawab kepada rakyat dan negara, khususnya dalam menangani pandemik COVID-19.

Menteri-menteri kelihatan mula memasuki bangunan Perdana Putra pada 11.30 pagi bagi menghadiri mesyuarat Kabinet itu.

Mesyuarat Kabinet hari ini berlangsung lebih sejam dan kenderaan yang membawa Muhyiddin meninggalkan perkarangan Perdana Putra pada kira-kira 2.15 petang diikuti kenderaan yang membawa menteri-menteri.

Usaha media untuk mendapatkan komen para menteri di luar perkarangan Perdana Putra tidak berhasil dan Menteri Sumber Manusia, Datuk Seri M Saravanan ketika ditemui hanya menjawab ringkas, ‘tiada apa’. – Bernama


Jangan ragui status vaksin COVID-19: Mufti P.Pinang

GEORGE TOWN, 3 Rejab 1442H, Isnin – Orang ramai, khususnya umat Islam dinasihatkan agar mengetepikan perasaan ragu terhadap vaksin COVID-19 dan berpegang pada pandangan Muzakarah Kebangsaan Bagi Hal Ehwal Agama Islam Malaysia (MKI) yang memutuskan hukumnya harus dan halal digunakan oleh orang Islam.

Mufti Pulau Pinang Datuk Seri Dr Wan Salim Wan Mohd Noor turut menasihati umat Islam agar tidak terpengaruh dengan dakyah golongan antivaksin, khususnya berhubung pengambilan vaksin COVID-19 bagi membendung penularan pandemik berkenaan.

“Agama Islam mewajibkan umatnya mengambil langkah-langkah perlu untuk mengelak daripada terkena jangkitan penyakit, malah memelihara nyawa termasuk antara matlamat syariah dan menolak pengambilan vaksin bererti mendedahkan diri kepada bahaya sedangkan sikap sebegini dilarang oleh syarak,” katanya dalam kenyataan hari ini.

Katanya umat Islam juga tidak mempunyai sebab untuk terus meragui vaksin tersebut memandangkan ahli muzakarah yang memutuskan status dan hukum vaksin itu merupakan pakar dalam bidang profesional dan akademik yang dilantik oleh Majlis Raja-Raja.

Pada 4 Februari lepas, Perdana Menteri Tan Sri Muhyiddin Yassin dilaporkan berkata kerajaan akan memulakan Program Imunisasi COVID-19 Kebangsaan secara tiga fasa mulai hujung bulan ini, dengan menyasarkan sebanyak 80 peratus populasi negara ini atau 26.5 juta individu menerima vaksin itu yang akan diberikan secara percuma.

Fasa pertama dari Februari hingga April untuk kira-kira 500,000 petugas barisan hadapan sementara fasa kedua dari April hingga Ogos bagi kumpulan berisiko tinggi iaitu warga emas berusia 60 tahun ke atas serta kumpulan rentan manakala fasa ketiga adalah bagi golongan dewasa berusia 18 tahun ke atas dari Mei ini hingga Februari tahun depan. – Bernama


Israel sekat kemasukan bekalan perubatan ke Gaza

GAZA, 2 Jamadilakhir 1444H, Isnin – Larangan negara pengganas Israel terhadap kemasukan peralatan perubatan ke Semenanjung Gaza meletakkan nyawa ratusan pesakit dalam bahaya.

Jurucakap Kementerian Kesihatan, Ibrahim Abbas berkata, pihak berkuasa Israel enggan membenarkan peralatan perubatan termasuk peranti diagnostik masuk ke Gaza.

“Kekurangan perkhidmatan perubatan meletakkan nyawa ratusan pesakit dalam bahaya,” katanya.

Beliau berkata, larangan itu juga menyukarkan usaha untuk membaiki peranti perubatan kerana kekurangan alat ganti.

Susulan itu, Ibrahim menggesa masyarakat antarabangsa dan kumpulan hak asasi manusia segera campur tangan bagi menekan Israel supaya membenarkan kemasukan peralatan perubatan.

Tindakan itu perlu bagi menyelamatkan nyawa pesakit Palestin di Gaza.

Semenanjung Gaza yang juga rumah kepada 2.3 juta penduduk telah bergolak di bawah sekatan Israel selama bertahun-tahun sejak 2007.

Ia menjejaskan kehidupan di wilayah itu dengan teruk. – Agensi


‘Datuk’ menyamar pegawai polis Bukit Aman ditangkap

KUALA LUMPUR, 2 Rabiulawal 1442H, Isnin – Seorang lelaki berpangkat Datuk ditahan kerana disyaki menyamar sebagai pegawai kanan polis Bukit Aman untuk menyelesaikan pinjaman along.

Ketua Polis Daerah Petaling Jaya, ACP Nik Ezanee Mohd Faisal berkata, suspek berusia 43 tahun itu ditahan di Pusat Perubatan Universiti Kebangsaan Malaysia (PPUKM), susulan penahanan seorang lelaki yang disyaki along berusia 36 tahun pada 12 Okt lepas di Cheras.

Katanya, kedua-dua tangkapan dibuat berikutan laporan daripada seorang peniaga lelaki berusia 40 tahun pada 4 Okt lalu.

“Pada tahun 2017, mangsa (peniaga) membuat pinjaman dengan along sebanyak RM200,000 sebagai pusingan modal perniagaan dan telah membuat bayaran bulanan tanpa gagal sebanyak RM1,500 sebulan. Pada Mac 2020 mangsa tidak mampu membuat bayaran kerana Perintah Kawalan Pergerakan (PKP). Semenjak itu, mangsa sering diganggu dan diugut along sehingga mendatangkan ketakutan,” katanya.

Katanya, peniaga itu telah berkenalan dengan lelaki berpangkat Datuk tersebut yang memperkenalkan diri sebagai seorang pegawai kanan polis dari Bukit Aman dan suspek menawarkan diri untuk membantu mangsa dengan menghubungi seorang lelaki tempatan yang dipercayai along yang memberikan pinjaman terbabit.

“Suspek telah berbincang dengan along itu kononnya suspek akan menyelesaikan hutang mangsa. Suspek telah menghubungi peniaga itu memberitahu bahawa segala urusan pembayaran hutangnya mestilah melaluinya. Mangsa menyerahkan wang sebanyak RM60,000 kepada suspek untuk melangsaikan hutangnya,” katanya.

Bagaimanapun, mangsa telah menerima panggilan mengatakan hutangnya dengan along masih belum selesai, sebelum membuat laporan polis.

Siasatan mendapati suspek yang bergelar Datuk itu mempunyai empat rekod jenayah lampau membabitkan kes tipu di Selangor dan Kuala Lumpur serta memiliki syarikat keselamatan.

Seorang lagi suspek disyaki terlibat dengan aktiviti kongsi gelap.

Katanya kedua-dua suspek direman masing-masing tiga dan tujuh hari serta kes disiasat mengikut Seksyen 5 (2) Akta Pemberi Pinjaman Wang Berlesen 1952, Seksyen 420 Kanun Keseksaan dan Seksyen 170 Kanun Keseksaan. – Bernama


Janganlah bangkitkan soal jawatan TPM ketika rakyat sedang susah

BANGI, 11 Zulhijjah 1443H, Isnin – Cadangan mewujudkan jawatan Timbalan Perdana Menteri – seperti yang dituntut Perikatan Nasional (PN)- tatkala rakyat berdepan krisis kos sara hidup hanya merugikan negara.

Ini kerana, kerajaan terpaksa membayar gaji Timbalan Perdana Menteri serta menyediakan banyak lagi kelayakan dan kemudahan yang sepatutnya dinikmati oleh individu yang memegang jawatan itu.

Hakikatnya, meskipun tiada jawatan berkenaan ketika ini, negara dapat terus berfungsi seperti biasa, kata pemerhati politik, Prof Dr Mohd Ridhuan Tee Abdullah.

“Tidak usahlah bangkitkan soal jawatan TPM ketika rakyat sedang susah.

“Ada pun jawatan TPM, ringgit bukan boleh naik pun. Lagipun Pilihan Raya Umum (PRU) sudah tidak lama lagi,” katanya.

Beliau menggesa ahli politik memberi fokus kepada masalah untuk meringankan beban rakyat, bukan soal jawatan.

“Jawatan TPM itu sementara, kesusahan rakyat berpanjangan,” katanya.

Terdahulu, bekas Ketua Setiausaha Sulit Tan Sri Muhyiddin Yassin, Datuk Dr Marzuki Mohamad mengesahkan wujud perjanjian antara Pengerusi PN itu dan Perdana Menteri, Datuk Seri Ismail Sabri Yaakob mengenai jawatan Timbalan Perdana Menteri.

Marzuki mendakwa, perjanjian itu disaksikan dua individu penting daripada UMNO dan Parti Pribumi Bersatu Malaysia (Bersatu).

Sebelum ini, Muhyiddin dilapor telah mengadakan pertemuan dengan Ismail Sabri untuk mengutarakan beberapa perkara penting termasuk jawatan Timbalan Perdana Menteri.

“Kita tidak minta lebih daripada (perjanjian) itu tetapi hanya soal pelantikan Timbalan Perdana Menteri dan Menteri, serta syarikat berkaitan kerajaan (GLC) dan badan-badan berkanun serta peruntukan kerajaan,” kata Muhyiddin.


Pengganas Israel terbukti lakukan jenayah perang di Gaza

BAITULMAQDIS, 17 Zulhijjah 1442H, Selasa – Pemerhati Hak Asasi Manusia (HRW) mendakwa tentera negara pengganas Israel melakukan serangan yang ‘nyata jenayah perang’ dalam serangan 11 hari di Semenanjung Gaza yang bermula pada 10 Mei lalu.

Organisasi hak asasi manusia antarabangsa itu mengeluarkan kesimpulannya hari ini selepas menyiasat tiga serangan udara Israel yang dikatakan membunuh 62 orang awam Palestin.

Ia menyimpulkan bahawa ‘tidak ada sasaran ketenteraan yang jelas di sekitarnya’ berhubung serangan itu.

Laporan itu memfokuskan pada tindakan Israel ketika serangan, dan kumpulan itu menyatakan akan mengeluarkan laporan berasingan mengenai tindakan Pergerakan Perjuangan Islam Palestin (Hamas) dan kumpulan bersenjata Palestin yang lain pada bulan Ogos.

“Pasukan Israel melakukan serangan di Gaza pada bulan Mei yang menghancurkan seluruh keluarga tanpa ada sasaran tentera yang jelas berhampirannya,” kata Pengarah krisis dan konflik HRW, Gerry Simpson, di laman web organisasi itu.

Tidak ada reaksi segera terhadap laporan itu oleh tentera Israel, yang berulang kali kononnya mengatakan serangan ditujukan kepada sasaran ketenteraan di Gaza. – Agensi


Tragedi Batang Kali: Polis panggil pengurus tapak perkhemahan

HULU SELANGOR, 22 Jamadilawal 1444H, Sabtu – Polis memanggil pengurus tapak perkhemahan Father’s Organic Farm, Batang Kali susulan tragedi tanah runtuh yang mengorbankan 24 nyawa awal pagi semalam.

Ketua Polis Daerah Hulu Selangor, Superitendan Suffian Abdullah berkata, lelaki terbabit akan dipanggil untuk dirakam percakapannya hari ini.

“Hari ini kita akan panggil pengusaha tapak perkhemahan tersebut dan perkara itu masih di dalam tindakan kita,” katanya pada sidang media di lokasi kejadian, hari ini.

Sebelum ini, media melaporkan tiga tapak perkhemahan dimiliki sebuah syarikat di Jalan Batang Kali-Gohtong Jaya di sini, yang terbabit dalam tragedi tanah runtuh didapati beroperasi tanpa lesen.

Menteri Pembangunan Kerajaan Tempatan, Nga Kor Ming berkata, semakan mendapati syarikat itu hanya memohon lesen bagi membangunkan ladang organik di kawasan berkenaan.

Terdahulu, operasi mencari dan menyelamat (SAR) yang memasuki hari kedua menemukan tiga lagi mayat mangsa membabitkan dua kanak-kanak dan seorang wanita, sementara sembilan lagi mangsa hilang masih dikesan.


Penjara di Pulau Pinang hampir cecah sifar kes COVID-19

GEORGETOWN, 24 Ramadan 1442H, Khamis – Pelaksanaan prosedur operasi standard yang lebih ketat (SOP) berjaya mencegah penyebaran COVID-19 di tiga penjara di negeri ini, dengan dua daripadanya melaporkan tiada kes.

Pengarah Jabatan Penjara Pulau Pinang, Roslan Mohamed berkata, hanya ada lima kes COVID-19 di Penjara Reman sekarang, dan tahanan yang didapati positif dipisahkan daripada yang lain.

“Pada kemuncak wabak COVID-19 tahun lalu, beberapa ratus kes dilaporkan di ketiga-tiga penjara itu. Namun, dengan adanya SOP yang lebih ketat, hanya sebilangan kecil kes dengan Penjara Seberang Prai di Jawi dan Penjara Satelit melaporkan sifar kes.

“Walaupun di Penjara Reman, hanya ada lima kes yang dilaporkan hingga kini dari tahanan yang baru diterima. Kami memastikan kami menyaring semua tahanan sebelum mereka dihantar ke penjara dan mereka yang diuji positif akan segera dipisahkan daripada yang lain untuk mencegah penyebaran virus,” katanya di Ibu Pejabat Polis Kontinjen negeri, hari ini.

Roslan seperti dilapor NST berkata, sehingga kini, 99 peratus daripada keseluruhan 329 kakitangan penjara telah divaksinasi di bawah fasa pertama Program Imunisasi COVID-19 Kebangsaan.

Beliau berkata, baki satu peratus itu tidak menolak vaksinasi, tetapi tidak dapat divaksinasi atas alasan kesihatan.


PBB rayu perlukan AS$5 bilion bantu Afghanistan

GENEVA, 8 Jamadilakhir 1443H, Selasa – Pertubuhan Bangsa-Bangsa Bersatu (PBB) merayu bantuan sebanyak AS$5 bilion bagi membantu rakyat Afghanistan daripada terus dibelenggu krisis kemanusiaan yang terlalu mendesak.

Menerusi rayuan dilancarkan, sebanyak AS$4.4 bilion diperlukan rakyat Afghanistan selain AS$623 juta lagi untuk menampung jutaan rakyat yang mendapat perlindungan di sempadan negara.

Ketua Bantuan PBB, Martin Griffiths berkata, dana sebanyak AS$4.4 bilion diperuntukkan untuk Pelan Tindak Balas Kemanusiaan Afghanistan bagi membayar terus kepada kumpulan pekerja kesihatan dan lain-lain, manakala AS$623 juta pula akan digunakan untuk Pelan Tindak Balas Pelarian.

“Hari ini kami melancarkan rayuan untuk Afghanistan dan ini merupakan rayuan paling besar bagi sebuah negara yang menghadapi kemanusiaan,” katanya.

Griffiths berkata, dana yang diperlukan juga untuk membantu ekonomi negara yang dilanda krisis sekali gus membolehkan agensi kemanusiaan lain beroperasi di negara berkenaan.

“Agensi kemanusian boleh beroperasi sekiranya negara mempunyai aliran tunai mencukupi bagi membolehkan gaji kakitangan dibayar selain digunakan untuk keperluan lain.

“Tanpa bantuan kemanusiaan, kesusahan, kematian, kelaparan dan perpindahan secara besar-besaran akan menyusul di negara yang dilanda krisis kemanusiaan sejak puluhan tahun,” katanya.

Sejak Taliban menguasai Afghanistan, Ogos tahun lalu, negara itu terjerumus ke dalam keadaan ekonomi yang tidak stabil, dengan inflasi dan pengangguran yang melonjak.

Malah, Amerika Syarikat turut membekukan berbilion dolar aset negara itu, manakala banyak bekalan bantuan terganggu.

Dianggarkan 4.7 juta orang akan mengalami kekurangan zat makanan akut pada 2022, termasuk 1.1 juta kanak-kanak dengan kekurangan zat makanan akut yang teruk. – Agensi


Salah faham punca hasrat pinda Perlembagaan, beri kuasa lebih kepada negeri gagal

Oleh Zuhayati Yazid

BANGI, 4 Rabiulawal 1445H, Rabu – Banyak salah faham selain tidak memberi ruang yang baik adalah punca usaha meminda Perlembagaan Persekutuan bagi memberikan kuasa lebih luas kepada Dewan Undangan Negeri (DUN) menggubal peruntukan berkenaan kesalahan jenayah syariah, menjadi tidak kesampaian.

Pakar Perlembagaan dari Universiti Teknologi Malaysia (UTM), Prof Madya Dr Muhammad Fathi Yusof berkata, hakikatnya desakan untuk meningkatkan kuasa kerajaan negeri secara khusus telah lama wujud, termasuklah meminda Akta 355 iaitu berkaitan bidang kuasa Mahkamah Syariah.

Namun, katanya, halangan besar yang dilalui adalah kesukaran mendapat kelulusan Ahli-ahli Parlimen.

“Sepatutnya sokongan hampir dua pertiga daripada pihak kerajaan sekarang boleh memudahkan usaha untuk meminda Perlembagaan ini.

“Ini kerana sebahagian daripada pindaan ini boleh dilakukan menggunakan majoriti mudah,” katanya ketika ditemui Ismaweb.net.

Beliau berkata demikian ketika diminta mengulas titah Sultan Selangor Sultan Sharafuddin Idris Shah yang menggesa Jawatankuasa Khas segera ditubuhkan bagi membuat kajian yang mendalam dan kritikal mengenai kompetensi DUN untuk menggubal undang-undang Islam di bawah Enakmen negeri serta bidang kuasa Mahkamah Syariah.

Mengulas lanjut, Dr Muhammad Fathi yang juga Pensyarah Undang-Undang dan Polisi di UTM berkata, sewajarnya Ahli-ahli Parlimen beragama Islam bersikap terbuka dan menerima titah Sultan Selangor.

“Begitu juga Ahli Parlimen yang bukan Islam, tidak sepatutnya mereka melihat usaha ini sebagai sesuatu yang memberi kesan atau menjejaskan kedudukan mereka. Ini kerana ia adalah usaha untuk memberi hak kepada orang Islam mendapat bidang kuasa syariah yang sewajarnya.

“Bahkan realiti sekarang ini, hukuman yang boleh dikenakan bagi kesalahan melibatkan hal ehwal kekeluargan orang Islam adalah lebih rendah berbanding kesalahan-kesalahan keluarga bukan Islam,” katanya.

Dalam pada itu, beliau berpandangan, aspek-aspek lain seperti penyelarasan antara agensi dan pentadbiran agama di negeri-negeri juga perlu diberi perhatian.

Katanya, tindakan berkenaan perlu dilakukan supaya aspek keselarasan dan bidang kuasa tidak menjadi satu halangan kepada kelancaran pentadbiran.

Atas dasar itu, beliau berharap ahli-ahli politik perlu merentas parti agar memberi peluang kepada hasrat yang baik ini dapat dilaksanakan segera, sekali gus memperkukuhkan lagi bidang kuasa mahkamah.


Kerajaan tak wajar tamatkan subsidi ayam ketika ekonomi agak perlahan

Oleh Athirah Huda Zalhe

BANGI, 17 Rabiulakhir 1445H, Rabu – Penganalisis ekonomi menyifatkan keputusan kerajaan menamatkan subsidi dan kawalan harga ayam yang berkuatkuasa hari ini sebagai langkah tidak wajar.

Meskipun harga ayam dijangka kekal, langkah itu tetap tidak munasabah berikutan keadaan ekonomi yang agak perlahan, ditambah pula situasi rakyat yang terpaksa berdepan pelbagai kenaikan harga barangan lain.

Prof Dr Abu Sufian Yaacob mengakui penamatan subsidi dan kawalan harga ayam ini bukan hanya memberi kesan ketara kepada golongan pengguna, bahkan juga penjual.

“Jika penjual ayam itu mempunyai ladang atau pengeluaran sendiri, dia boleh bersaing harga dengan peniaga lain yang memberi daripada peraih atau ladang.

“Bagi penjual yang mendapat bekalan daripada peraih atau ladang, harga tidak boleh diturunkan sebab harga akan menjadi mahal selepas pengapungan,” katanya kepada Ismaweb.net, hari ini.

Menurut Prof Abu Sufian, persaingan harga boleh menjadi kompetitif sekiranya ada penambahan lesen untuk mengimport ayam daripada luar negara.

“Ini boleh menjadikan kuasa kartel lemah sedikit kecuali pengimport ayam pun ada kartel.

“Cuma, keadaan ini akan menyebabkan peniaga-peniaga ayam kadang-kadang tersepit juga sebab harga naik, pembeli akan marah, namun mereka juga kena ambil untuk demi kelangsungan hidup.

“Namun, kita berharap pengapungan harga ini akan menjadikan harga lebih kompetitif dan menguntungkan pembeli sebab ada pilihan daripada peniaga mana mereka boleh beli berdasarkan harga,” katanya.

Bagaimanapun, beliau percaya, penamatan subsidi dan kawalan harga ayam bukan penyelesaian terbaik yang sepatutnya diambil kerajaan waktu ini.

“Kerajaan sepatutnya mencari jalan untuk merancakkan ekonomi dan menstabilkan nilai ringgit,” katanya.

Penamatan subsidi ayam adalah selaras dengan pendekatan penyasaran semula subsidi secara berfasa yang dilaksanakan kerajaan, seperti diumum Perdana Menteri, Datuk Seri Anwar Ibrahim dalam Belanjawan 2024.

Sebelum ini, Menteri Pertanian dan Keterjaminan Makanan, Datuk Seri Mohamad Sabu memaklumkan kerajaan telah mengeluarkan subsidi keseluruhan sebanyak RM3.8 bilion bagi menampung kos ayam dan telur sehingga Februari tahun ini.

Beliau dilaporkan berkata, rasional untuk penamatan subsidi secara pukal bagi ayam adalah untuk mengurangkan ketirisan subsidi yang turut dinikmati oleh warga asing dan golongan berpendapatan tinggi.

Malah, langkah itu diputuskan selepas mengambil kira situasi dan trend semasa bekalan serta harga ladang dan kos pengeluaran ayam telah mula stabil, yang menyumbang kepada harga pasaran semasa kini di bawah harga siling.


Haramkan Dong Zong

BANGI, 7 Jamadilawal 1444H, Jumaat – Perdana Menteri, Datuk Seri Anwar Ibrahim perlu tegas menolak tuntutan Dong Zong untuk mengiktiraf Sijil Peperiksaan Bersepadu (UEC) yang jelas bercanggah Dasar Pendidikan Kebangsaan.

Pengerusi Kluster Pendidikan Pertubuhan-Pertubuhan Pembela Islam (PEMBELA), Prof Madya Dr Amini Amir berkata, desakan pertubuhan Cina itu langsung tidak mematuhi Akta Pendidikan 1996.

“Kerajaan sekarang perlu has to say No to UEC dan sekali gus mengharamkan Dong Zong.

“Kerajaan juga patut haramkan institusi yang bercanggah aspirasi dan falsafah pendidikan kebangsaan serta Perlembagaan,” katanya dalam kenyataan hari ini.

Terdahulu, mesyuarat Dong Zong kali-93 sebulat suara meluluskan dan menerima 11 cadangan termasuk menggesa kepimpinan Pengerusi PH mengiktiraf Sijil UEC dan memberikan peruntukan Sekolah Menengah Cina persendirian secepat mungkin.

Mesyuarat berkenaan dipengerusikan oleh Pengerusi Dong Zong, Chen Taijin, bersama 25 orang wakil yang menyertai mesyuarat ini terdiri daripada 12 persatuan Dong Zong iaitu Johor, Melaka, Negeri Sembilan, Selangor dan Kuala Lumpur, Perak, Pulau Pinang Kedah, Perlis, Pahang, Terengganu, Sarawak dan Sabah.

Dr Amini berpandangan, sekolah satu aliran perlu diselaraskan supaya anak-anak dapat belajar dan berkongsi akses kepada kemudahan pendidikan yang sama.

Beliau pada masa turut melahirkan rasa janggal apabila Dong Zong dilihat oportunis dengan meminta kerajaan yang baharu dibentuk meluluskan UEC sedangkan jemaah Kabinet sendiri belum pun dilantik.

Justeru beliau mempersoalkan adakah perlu kerajaan perpaduan hari ini melayan kumpulan yang pernah dilabel ekstremis.


Laporan pelajar buli di MRSM dipindahkan tidak benar

KUANTAN, 25 Muharam 1444H, Selasa – Laporan bahawa beberapa pelajar didakwa terbabit kes buli di Maktab Rendah Sains Mara (MRSM) dipindahkan ke tempat lain adalah tidak benar.

Ketua Polis Daerah Kuantan, Asisten Komisioner Wan Mohd Zahari Wan Busu berkata, pihaknya dimaklumkan berita berkenaan adalah tidak benar.

“Berita tersebut tidak benar dan telah dinafikan oleh unit korporat Mara dan pihak kita akan meneruskan siasatan dan masih menunggu keputusan dari forensik,” katanya seperti dilapor Kosmo.

Semalam, beberapa media telah mengeluarkan kenyataan Timbalan Menteri Pendidikan II, Datuk Hasbi Habibollah mengatakan pelajar MRSM Kuantan yang terlibat dengan kejadian buli telah ditukarkan ke tempat lain.

Kenyataan itu bagaimanapun telah ditarik balik selepas satu lagi kenyataan daripada pegawai bahagian Komunikasi Korporat Mara, Adham Hatta menyatakan beberapa laporan berita yang dikeluarkan selepas sidang akhbar Hasbi di Majlis Anugerah Perkhidmatan Cemerlang MARA di Kuching, Sarawak semalam adalah tidak tepat.

Kenyataan terbabit bagaimanapun telah mula tular dan sekali gus menimbulkan kekeliruan dalam kalangan masyarakat.

Wan Mohd Zahari berkata, pihak polis masih menunggu keputusan forensik bagi melengkapkan kertas siasatan terhadap dakwaan kes buli yang berlaku di MRSM Kuantan di sini.

Beliau berkata, pihaknya masih meneruskan siasatan seperti sebelumnya iaitu di bawah seksyen 147 Kanun Keseksaan atas kesalahan perbuatan khianat.


Keputusan kenaikan elaun pembantu Tabika Kemas hujung tahun ini

PUTRAJAYA, 18 Muharam 1444H, Selasa – Keputusan berhubung kenaikan elaun pembantu Taman Bimbingan Kanak-Kanak (Tabika) Jabatan Kemajuan Masyarakat (Kemas) akan diketahui selewat-selewatnya hujung tahun ini.

Menteri Pembangunan Luar Bandar Datuk Seri Mahdzir Khalid berkata pemohonan telah dikemukakan kepada Jabatan Perkhidmatan Awam (JPA) untuk menaikkan elaun tersebut berikutan bebanan tugas yang semakin meningkat dan tidak setimpal dengan gaji yang diterima iaitu RM500 sebulan.

“Insya-Allah dalam tahun ini (dapat keputusan),” katanya pada sidang media selepas menghadiri majlis Anugerah Perkhidmatan Cemerlang Majlis Amanah Rakyat (MARA) 2021 di sini hari ini.

Mengulas cadangan Perdana Menteri Datuk Seri Ismail Sabri Yaakob agar MARA meneruskan projek MARA Digital, Mahdzir berkata agensi itu komited meneruskan usaha menambah baik pusat perniagaan tersebut, yang dicetuskan Ismail Sabri pada 2015 ketika menyandang jawatan Menteri Kemajuan Luar Bandar dan Wilayah.

“Usaha ke arah itu akan diteruskan kerana MARA Digital Mall ini adalah ‘baby’ PM (Perdana Menteri). Beliau cetuskan penubuhan premis itu khusus untuk usahawan Bumiputera,” katanya.

Ismail Sabri dalam catatan di laman Facebook beliau berkata MARA telah diarah meneruskan projek MARA Digital bagi membuka peluang kepada anak muda Bumiputera membabitkan diri sebagai usahawan teknologi maklumat (IT) yang merupakan trend terkini dan masa depan.

Semalam, Ismail Sabri mengadakan tinjauan mengejut ke MARA Digital Mall Kuala Lumpur bagi meninjau sendiri aktiviti perniagaan di pusat jualan peralatan telekomunikasi dan IT itu.

Mahdzir berkata pihaknya akan berbincang dengan Dewan Bandaraya Kuala Lumpur (DBKL) dalam masa terdekat mengenai penganjuran aktiviti bagi mempromosikan produk usahawan IT di hadapan MARA Digital Mall Kuala Lumpur pada setiap hujung minggu.

“Misalnya, cadangan penutupan jalan (di hadapan Digital Mall Kuala Lumpur) setiap hujung minggu untuk beri ruang kepada penganjuran aktiviti promosi. Kalau permohonan diluluskan DBKL, anak muda (Bumiputera) yang membabitkan diri sebagai usahawan IT dapat ambil bahagian,” katanya. – Bernama


Lebih banyak negara Arab akan jalin hubungan dengan Israel: UAE

LONDON, 2 Muharram 1442H, Jumaat – Negara-negara Arab berada pada ‘pentas yang berbeza’ dalam menjalin hubungan dengan Israel, kata Menteri Luar Emiriah Arab Bersatu (UAE), Anwar Gargash.

Berucap pada majlis yang dihoskan oleh badan pemikir Majlis Atlantik Amerika Syarikat (AS), Gargash berkata, ‘beberapa negara Arab’ dalam perjalanan untuk menormalkan hubungan dengan Israel.

“Wilayah ini sememangnya memerlukan penembusan strategi,” katanya.

Komen beliau itu dikeluarkan seminggu selepas UAE dan Israel menandatangani perjanjian bersejarah untuk menjalin hubungan diplomatik sepenuhnya.

Gargash berkata, tidak seperti hubungan Mesir dan Jordan dengan Israel, hubungan UAE dengan Jerusalem pada masa depan akan menjadi ‘perdamaian hangat’.

“Ini akan menjadi perdamaian yang hangat kerana tidak seperti Jordan atau Mesir, kami tidak berperang dengan Israel,” katanya.

Israel menandatangani perjanjian damai dengan Mesir pada tahun 1979 sementara dengan Jordan pada 1994.

Menteri UAE berkata, sementara Palestin akhirnya bertanggungjawab untuk rundingan mengenai negara mereka, penangguhan peluasan wilayah tanah negara itu adalah salah satu kunci utama perjanjian untuk rakyat UAE.

“UAE melihat ada peluang kerana sering didesak oleh rakyat Palestin untuk membantu menghentikan aneksasi. Sehubungan itu, (perjanjian ini) dengan penangguhan aneksasi, kami membuat perjanjian dengan baik.

“Kami menjangkakan permintaan kami mengenai perjanjian dengan Israel akan dipenuhi,” katanya lagi. – Agensi


Lebih 50 banduan positif COVID-19 Penjara Reman makin sembuh

GEORGE TOWN, 29 Safar 1442H, Sabtu – Lebih 50 banduan di Penjara Reman Pulau Pinang yang positif COVID-19, telah mula menunjukkan perkembangan baik dan semakin sembuh daripada jangkitan itu.

Pengarah Penjara Reman Pulau Pinang Mohamed Jusoh Ismail berkata, kesemua mereka kini ditempatkan di blok khas, iaitu berasingan daripada banduan-banduan positif COVID-19 yang lain di pusat rawatan dalam penjara.

“Lebih 50 banduan mula menunjukkan perkembangan positif untuk sembuh, malah mereka juga tidak lagi menunjukkan mempunyai gejala penyakit itu, jadi petugas Kementerian Kesihatan (KKM) asingkan mereka di kawasan ‘green zone’ iaitu blok khas untuk rawatan seterusnya.

“Manakala banduan yang lain (positif COVID-19) masih menerima rawatan di pusat rawatan dalam penjara dan mereka juga dalam keadaan stabil sekarang ini,” katanya ketika dihubungi Bernama hari ini.

Seramai 27 banduan yang disahkan positif COVID-19 semalam, merupakan mereka yang tinggal dalam blok yang sama dengan kumpulan pertama banduan yang dijangkiti penyakit itu sebelum ini, dan sehingga semalam seramai 217 disahkan positif dengan satu kematian dilaporkan membabitkan Kluster Penjara Reman.

Mengenai perkembangan Perintah Kawalan Pergerakan Diperketatkan (PKPD) yang sedang dilaksanakan di Penjara Reman Pulau Pinang dan kawasan kuarters penjara itu, Mohamed Jusoh berkata sekarang ini berjalan lancar dan tiada masalah yang timbul, termasuk daripada segi bekalan makanan.

“Semuanya berjalan lancar sekarang ini dan tidak timbul masalah kekurangan makanan di kuarters, kerana kami menerima sumbangan daripada pelbagai pihak, malah saya juga mengalu-alukan pihak yang mahu menyumbang, yang boleh disalurkan menerusi Jabatan Kebajikan Masyarakat (JKM) kepada kami,” katanya.

Sementara itu Pengarah Penjara Pulau Pinang Roslan Mohamed berkata, semua 19 banduan yang disahkan positif COVID-19 di Penjara Seberang Perai, di Jawi dekat sini dua hari lalu dan semalam, merupakan mereka yang tinggal di blok sama dengan mereka disahkan positif sebelum ini.

Sehingga semalam seramai 28 banduan di Penjara Seberang Perai telah disahkan positif COVID-19 dan semua mereka merupakan banduan yang baru masuk ke situ, iaitu antara dua minggu hingga tiga minggu lalu.

“Semua mereka dalam keadaan stabil dan dirawat di dalam penjara, mereka merupakan banduan-banduan baru yang dimasukkan ke situ dan tidak bercampur dengan banduan lama yang berada di blok lain. Proses ujian saringan COVID-19 masih dijalankan ke atas banduan baru, yang tinggal di blok sama dengan mereka yang positif,” katanya.

Ketika ini di Pulau Pinang terdapat dua kluster iaitu Kluster Penjara Reman dan Kluster Penjara Jawi, dengan semua kes membabitkan banduan yang ditempatkan di dua penjara itu.

Sehingga semalam, Kluster Penjara Reman merekodkan 217 kes positif COVID-19 dengan satu kematian manakala Kluster Penjara Jawi pula mencatatkan 28 kes. – Bernama


GPS gesa ahli politik henti guna terma tak beradab

BANGI, 26 Muharam 1444H, Rabu – Gerakan Pengundi Sedar (GPS) menggesa ahli politik menghentikan penggunaan terma tidak beradab ketika membidas mana-mana pihak.

Sebelum ini, Ahli Parlimen Padang Rengas, Datuk Seri Mohamed Nazri Abdul Aziz menyanggah kenyataan Presiden MIC, Tan Sri S A Vigneswaran yang melabelkan beliau sebagai ‘pelacur politik’.

Mohamed Nazri menegaskan, dalam politik, mereka yang tewas beberapa kali di satu-satu kawasan dan berusaha untuk bertanding di kawasan baharu yang lebih selamat itu sebenarnya ‘pelacur politik’.

Katanya, beliau telah enam penggal menang di Padang Rengas dan tidak pernah cuba untuk mencari tempat baharu yang lebih selesa dan selamat.

“Saya ada dengar orang yang sudah kerap kali kalah di Kota Raja sekarang sedang berusaha mahu bertanding di Sungai Siput (Perak).

“Orang macam inilah sebenarnya ‘pelacur politik’, sudah ditolak pengundi tetapi masih tidak sedar diri,” katanya.

Dalam satu kenyataaan, GPS mengakui rasa kurang senang dengan terma sebegini dan beberapa terma lain yang sering digunakan seperti ‘kekasih’, ‘isteri’, ‘main kayu tiga’ dan lain-lain yang berkonotasi negatif walau apapun sebab dan kepada siapa pun kenyataan itu ditujukan.

“Bukankah apa yang keluar dari mulut pemimpin itu adalah kata-kata yang akan diteladani oleh pengikutnya?

“Walaupun untuk memerli atau menegur sinis, penggunaan perkataan tersebut begitu jijik dan kelihatan tidak bermoral,” tegasnya.

GPS turut menegaskan, pemimpin yang baik harus membezakan susuk tubuh mereka dengan masyarakat biasa terutamanya daripada segi akhlak.

“Jika menjaga mulut pun sukar dilakukan, apatah lagi menjaga perkara yang lebih besar,” katanya.

Difahamkan, terma ‘pelacur politik’ sering digunakan bagi menggambarkan pihak yang sanggup menggadaikan apa saja demi mendapatkan laba.

Pada Mac 2021, bekas Pengerusi Jemaah Penasihat UMNO, Tengku Razaleigh Hamzah, melabel PAS sebagai ‘pelacur politik’ kerana sering beralih sokongan antara DAP dan Semangat 46, iaitu parti serpihan UMNO yang diterajuinya.


Licik! Israel sengaja cipta konflik mahu jarah tanah Palestin

BANGI, 29 Ramadan 1442H, Selasa – Acap kali serangan atau konflik diwujudkan pengganas Israel terhadap rakyat Palestin, akan ada tanah-tanah milik Palestin yang akan ditakluki.

Bagi Pensyarah Kajian Strategik dan Keselamatan, Naif Arab University for Security Sciences, Arab Saudi, Prof Madya Dr Mohd Mizan Mohd Aslam, konflik yang dengan sengaja dicetuskan pada bulan mulia ini adalah untuk meluaskan kuasa rejim Zionis Yahudi.

Beliau menegaskan serangan tidak berperikemanusiaan askar Israel ke atas Masjid Al-Aqsa di bulan Ramadan ini tindakan yang melampau dan terancang.

“Siri kekejaman Israel memang tidak dapat dilindungi lagi, Israel hidup dengan nyawa dan darah rakyat Palestin.

“Paten yang dapat dilihat hingga kini, setiap kali serangan dilakukan atau konflik diwujudkan, maka akan adalah tanah-tanah milik Palestin yang akan ditakluki.

“Konflik yang dengan sengaja dicetuskan untuk meluaskan kuasa rejim Zionis Yahudi,” katanya menerusi artikel disiarkan Harian Metro hari ini.

Dalam perkembangan sama, Dr Mizan menyifatkan tindakan tentera Israel menceroboh masuk Masjid Al-Aqsa ketika umat Islam sedang beribadah adalah tindakan kurang ajar.

“Serangan selama lima hari berturut-turut bermula 24 Ramadan telah mengakibatkan kematian dan ratusan lainnya mengalami kecederaan.

“Semuanya berpunca daripada kerakusan rejim Israel menjarah tanah berdaulat milik Palestin,” katanya.

Berikutan itu, beliau mendesak negara-negara Islam melakukan reaksi berbentuk ‘tindakan’ ke atas setiap kejahatan yang dilakukan oleh Israel ke atas Palestin dan bukannya retorik semata-mata.

“Kepentingan perdagangan dan kuasa politik menafikan hak saudara seagama kita di Palestin. Negara-negara Islam hanya mampu melihat dan berdiam diri.

“Paling-paling pun yang mampu dibuat adalah kenyataan mengutuk serangan-serangan yang dilakukan oleh Israel ke atas penduduk Palestin. Akan tetapi tiada satu tindakan bersifat konkrit yang boleh diambil.

“Acap kali saya mengutarakan bahawa sekarang ini negara Islam perlu kepada ‘action oriented’ bukan lagi ‘rhetoric’ semata-mata. Tindakan tidak berani diambil kerana takut dingin hubungan dengan Amerika sebagai proksi Israel,” katanya kesal.


Tuduhan kepada Ikhwan Muslimin melulu, tiada bukti

KENYATAAN Badan Ulama Arab Saudi pada 11 September 2020 telah mengisytiharkan bahawa Ikhwan Al-Muslimin (IM) adalah pertubuhan pelampau atau pengganas.

Antara tuduhan yang dilemparkan kepada IM adalah seperti berikut:

i-Sesat dan diharamkan berdasarkan petunjuk al-Quran dan Sunnah.
ii-Didirikan untuk menentang pemerintah dan memberontak.
iii-Memfokuskan kepada menimbulkan kekacauan di dalam negara.
iv-Menimbulkan huru-hara dan ketidaktenteraman.
v-Menyifatkan masyarakat sebagai jahiliah.
vi-Tidak bertunjangkan akidah Islamiah sejak awal penubuhan.
vii-Sejarah yang penuh dengan porak peranda dan kekacauan.
viii-Melahirkan pertubuhan-pertubuhan pelampau daripadanya.

Majlis Ulama ISMA (MUIS) berpandangan bahawa, kelapan-lapan tuduhan di dalam kenyataan itu secara jelas adalah tuduhan melulu dan tidak bersandarkan kepada apa-apa bukti dan hujah.

Jika diperhatikan keseluruhan isi kenyataan tersebut, tiada sepotong ayat al-Quran dan hadis yang secara khusus mensabitkan 8 perkara diatas.

Malah, tiada sekelumit pembuktian yang disertakan bersama Bayan tersebut.

Bahkan, jika diteliti akan didapati kenyataan tersebut secara jelas bercanggah dengan Fatwa No-6250 daripada Lajnah Daimah Lil Buhuth Wal Ifta, yang dipengerusikan sendiri oleh Ibn Baz rahimahullah dengan menyatakan secara jelas dijawab persoalan berkaitan: “Apakah jemaah yang melaksanakan kitab dan sunnah?”

Maka dijawab: “Pertubuhan yang paling hampir dengan kebenaran dan paling menjaga dalam perlaksanaanya adalah; ahli Sunnah yakni ahli hadis, dan Jemaah Ansar Sunnah kemudian adalah Ikhwan Muslimin.”

Kami menggesa pihak Badan Ulama Arab Saudi menarik balik Bayan ini atas tuduhan yang tidak berasas inilah yang tidak mengikuti sunnah.

MUIS juga menegaskan bahawa fatwa berkaitan “Haram Normalisasi Israel Sebagai Rakan Sekutu Negara-Negara Islam” adalah jauh lebih utama berbanding Bayan yang dikeluarkan.

Malah, beberapa keraguan serius berkaitan kenyataan ini perlu diperjelaskan seperti:

Tujuan kenyataan ini dikeluarkan di dalam keadaan hangat isu normalisasi hubungan negara Islam dan Israel.

Tambahan pula, ucapan tahniah menerusi akaun Twitter milik IsraelArabic yang memuji Bayan menambah keraguan dan tanda tanya terhadap tujuan di sebalik Bayan ini.

Siapakah ulama yang bersetuju dan bertanggungjawab mengeluarkan kenyataan ini?

Di mana sebahagian aktor yang terlibat di dalam Badan Ulama Arab Saudi, iaitu Muhamad Issa yang pernah menyatakan tiada Islam Politik di mana pun, termasuk Perancis, di kala kehangatan isu umat Islam dibantai di sana.

Sebagai penutup, kami ingin menegaskan bahawa kenyataan ini jelas tidak memiliki roh memandu umat Islam kepada kesatuan, keharmonian, dan ukhuwwah Islamiah dan MUIS menggesa supaya ianya ditarik balik.

Malah, kami menegaskan bahawa amal perubahan yang telah dilaksanakan Ikhwan Muslimin di seantero alam cukup menjadi bukti bahawa tuduhan yang dibuat tidak mempunyai asas, dan merupakan suatu keterangan yang bersifat politik.

Wallahu a’alam.

Ustaz Mohd Suhail Mohd Sufian
Naib Pengerusi
Majlis Ulama ISMA (MUIS)


Jangan eksploitasi rumah anak yatim kutip derma Ramadan

KOTA BHARU, 13 Ramadan 1443H, Jumaat – Pihak tertentu digesa tidak mengeksploitasi nama rumah anak yatim bagi tujuan mengutip derma terutamanya pada bulan Ramadan.

Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid berkata, kerajaan memandang serius tindakan golongan tertentu yang mengambil kesempatan ke atas anak yatim di negara ini.

“Saya berharap pihak berkuasa mengambil langkah lebih tegas supaya ia tidak berleluasa.

“Sikap mereka yang mengambil kesempatan terhadap golongan lemah ini bukan sahaja tidak digemari oleh kerajaan, sebaliknya masyarakat juga tidak menyukainya,” katanya kepada pemberita selepas Majlis Perasmian dan Pelancaran Yayasan Dato’ Che Abdullah Al-Lambori, di sini hari ini.

Turut hadir pengasas yayasan Datuk Che Abdullah Mat Nawi yang juga Ahli Parlimen Tumpat.

Mastura berkata, pihaknya turut menyumbangkan sejumlah RM10,000 kepada yayasan tersebut bagi memberi sokongan merancakkan lagi usaha membantu golongan memerlukan. – Bernama


Peruntukan prorog Parlimen masih belum diuji di mahkamah?

Oleh Siti Hafidah Abd Ghaffar

BANGI, 7 Rabiulawal 1442H, Sabtu – Meskipun peruntukan mengenai prorog atau gantung Parlimen masih belum diuji di mahkamah Malaysia dan tiada penghakiman dibuat mengenainya sebelum ini, namun kuasa itu ada disebut di dalam Perlembagaan Persekutuan khususnya Perkara 55.

Daripada sudut perundangan, prorog adalah suatu situasi di mana ketua negara – Yang di-Pertuan Agong – menggantung Parlimen tanpa membubarkan Parlimen itu sendiri.

Presiden Persatuan Peguam-Peguam Muslim (PPMM), Datuk Zainul Rijal Abu Bakar menjelaskan, jika Parlimen diprorog, pilihan raya umum (PRU) tidak perlu diadakan kerana Parlimen masih lagi ada tetapi digantung.

“Persoalan juga akan timbul tentang tempoh prorog tersebut dan adakah Parlimen terbubar setelah tamat hayatnya selama lima tahun walaupun dalam tempoh prorog berkenaan.

“Kesemua ini perlu diteliti dan dikaji kerana implikasi serta ramifikasinya sangat besar kepada negara.

“Persoalan lain juga timbul sama ada dalam mengisytiharkan Parlimen diprorog adakah Yang di-Pertuan Agong memerlukan nasihat Perdana Menteri terlebih dahulu,” katanya ketika dihubungi Ismaweb.net, hari ini.

Mengulas lanjut, Zainul Rijal berkata, mengikut Perkara 55 Perlembagaan Persekutuan, hanya Seri Paduka sahaja boleh memanggil Parlimen untuk bersidang.

“Baginda juga mempunyai kuasa mutlak untuk menghenti atau pun membubarkan Parlimen.

“Justeru, Seri Paduka diperuntukkan oleh Perlembagaan untuk menetapkan persidangan Parlimen dalam tempoh masa enam bulan di antara persidangan yang lepas dalam penggal terakhir dan tarikh mesyuarat pertama dalam persidangan penggal akan datang,” katanya.

Info

Perkara 55 Perlembagaan Persekutuan menyatakan seperti berikut:

Perkara 55. Memanggil, memprorog dan membubarkan Parlimen.

(1) Yang di-Pertuan Agong hendaklah memanggil Parlimen dari semasa ke semasa dan tidak boleh membiarkan enam bulan berlalu antara persidangan yang akhir dalam satu penggal dengan tarikh yang ditetapkan untuk mesyuarat pertamanya dalam penggal yang berikutnya.

(2) Yang di-Pertuan Agong boleh memprorog atau membubarkan Parlimen.

(3) Melainkan jika dibubarkan terlebih dahulu, Parlimen hendaklah terus berjalan selama lima tahun dari tarikh mesyuarat pertamanya dan selepas itu adalah terbubar.

(4) Apabila Parlimen bubar suatu PRU hendaklah diadakan dalam tempoh 60 hari dari tarikh ia bubar dan Parlimen hendaklah dipanggil bermesyuarat pada suatu tarikh yang tidak lewat daripada 120 hari dari tarikh itu.

(5) Sesuatu Rang Undang-Undang yang belum diputuskan di dalam Parlimen tidaklah terluput disebabkan oleh pemprorogan Parlimen.

(6) (Dimansuhkan)

(7) Sesuatu Rang Undang-Undang yang menantikan perkenan Yang di-Pertuan Agong di bawah Fasal (4) atau Fasal (4A) Perkara 66 tidaklah terluput disebabkan oleh pemprorogan atau pembubaran Parlimen.


Siasat Sanusi bukan sebab dendam politik

BANGI, 21 Zulkaedah 1444H, Sabtu – Kerajaan menolak dakwaan siasatan yang dilakukan terhadap Menteri Besar Kedah, Datuk Seri Muhammad Sanusi Md Nor adalah atas dasar dendam politik.

Menteri Dalam Negeri, Datuk Seri Saifuddin Nasution Ismail berkata, siasatan itu sebaliknya dilakukan mengikut lunas undang-undang dan profesional oleh pihak berkuasa.

Beliau berkata, proses itu akan dilakukan mengikut tertib sebelum kertas siasatan diserah kepada Pejabat Peguam Negara untuk proses pendakwaan jika siasatan dianggap mencukupi atau dipulangkan kepada polis sekiranya tidak lengkap.

“Jadi (untuk waktu sekarang), biar mereka buat kerja dulu, kita tidak perlu komen (tindakan ini dilakukan atas) dendam politik, tidak timbul benda itu.

“Apa yang jelas berlaku, di pihak (Menteri Besar), sebelum siasatan (dia cakap) padam, ubah atau pinda perlembagaan, selepas dipanggil polis, (beliau cakap) saya tidak kata pinda perlembagaan, tidak usah (jangan) lah, stick to one statement sahaja, kata atau tidak, gesa atau tidak, (biar) perkara itu, biar polis siasat,” katanya seperti dilapor media tempatan.

Rabu lalu, Polis Diraja Malaysia (PDRM) mengesahkan telah selesai mengambil keterangan daripada Sanusi berhubung kenyataannya yang mendakwa Pulau Pinang adalah milik Kedah.

Setiausaha PDRM, Datuk Noorsiah Saaduddin berkata, Unit Siasatan Jenayah Terkelas, Jabatan Siasatan Jenayah Bukit Aman merakam percakapan Sanusi di Pejabat Menteri Besar Kedah di Wisma Darul Aman, Alor Setar.

Pada 29 Mei lepas, Muhammad Sanusi dilaporkan berkata, Kedah dan Pulau Pinang tidak ada sempadan kerana Pulau Pinang masih hak Kedah dan beliau mendakwa Kedah hanya mempunyai sempadan dengan Perak dan Perlis.


Presiden UMNO tak beri alasan gugurkan saya: Tajuddin

KUALA LUMPUR, 27 Zulkaedah 1443H, Isnin – Ahli Parlimen Pasir Salak, Datuk Seri Tajuddin Abdul Rahman menerima hakikat bahawa presiden mempunyai kuasa mutlak untuk menamatkan perkhidmatannya sebagai Ahli Majlis Tertinggi (MT) UMNO yang dilantik.

Tajuddin berkata, meskipun akur dengan keputusan Presiden UMNO, Datuk Seri Dr Ahmad Zahid Hamidi namun timbul tanda tanya mengapa tiada alasan dinyatakan dalam surat penamatan perkhidmatannya.

“Saya tiada isu tentang perkara ini kerana itu hak dia (Zahid). Tetapi yang geli hati kerana dalam surat tiada sebut apa sebab kesalahan saya malah dalam surat itu hanya mengucapkan tahniah atas pelantikan saya sebagai Duta Besar Malaysia ke Indonesia selain makluman saya digugurkan daripada ahli MT.

“Jadi tiada isulah, tiada kesalahan tetapi beliau (Zahid) apabila bercakap dengan media timbul pula perkara itu dan ini,” katanya dalam sidang media khas di sini hari ini.

Khamis lepas, media melaporkan Tajuddin digugurkan daripada ahli MT menerusi satu surat bertarikh 21 Jun.

Tajuddin berkata, penggugurannya sebagai ahli MT juga sama sekali tidak akan mengganggu tugasnya sebagai duta dan beliau juga ketika ini masih menunggu tarikh baharu bagi penerimaan watikah pelantikan daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memandangkan ia telah ditangguhkan sebelum ini berikutan baginda gering.

Ditanya sama ada beliau akan meneruskan perjuangan karier politiknya dengan UMNO, Tajuddin mengakui beliau sayangkan UMNO memandangkan sudah 50 tahun bersama parti itu.

“Saya sudah 50 tahun dengan UMNO, takkanlah tak sayang… dari budak kampung dapat belajar situlah kita duduk, jasa UMNO kita kenang,” katanya.

Mengenai tawaran PAS Perak yang sedia menawarkan kerusi kepada beliau bagi mewakili parti itu pada Pilihan Raya Umum Ke-15, Tajuddin dalam nada gurauan berkata ia boleh dipertimbangkan.

“Not a bad idea (satu idea yang baik), tak adalah saya tidak akan masuk PAS ke apa… tapi kalau mereka main kasar saya boleh berkasar, saya boleh bertanding parti bebas tetapi menyokong UMNO, itu tiada masalah sebab kawasan saya menang besar walaupun berlaku tsunami (politik) pada ketika itu tetapi majoriti saya naik,” katanya. – Bernama


PRN: Penjawat awam perlu bersifat berkecuali laksana tugas

CYBERJAYA, 24 Muharram 1445H, Jumaat – Penjawat awam yang bertugas di pusat pengundian sempena Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu esok diingatkan agar melaksanakan tugas dengan penuh integriti dan dedikasi tanpa terlibat secara langsung dalam urusan menyokong mana-mana pihak.

Ketua Pengarah Perkhidmatan Awam, Datuk Dr Zulkapli Mohamed berkata, beliau sentiasa menekankan penjawat awam adalah non-partisan iaitu tidak terlibat secara langsung dalam urusan menyokong mana-mana pihak.

“Laksanakan tugas atas tanggungjawab sebagai penjawat awam secara neutral dan bersifat berkecuali. Insya-Allah penjawat awam yang terlibat dalam urusan PRN ini dapat dilaksanakan dengan baik dan jelas,” katanya.

Beliau berkata demikian ketika ditemui pemberita selepas mengadakan lawatan dan menghadiri taklimat persediaan akhir Pusat Semakan Peti Undi di Semarak Hall Cyberjaya yang juga akan menjadi pusat penjumlahan rasmi undi bagi Dewan Undangan Negeri (DUN) Dengkil, di sini hari ini.

Turut hadir Pengerusi Suruhanjaya Pilihan Raya (SPR), Tan Sri Abdul Ghani Salleh, Timbalan Pengerusi SPR, Dr Azmi Sharom dan Setiausaha SPR, Datuk Ikmalrudin Ishak.

Dr Zulkapli berkata, komitmen yang diberikan SPR dan penjawat awam akan memastikan PRN dan PRK Parlimen Kuala Terengganu dapat dilaksanakan dengan baik dan teratur.

Terdapat tiga DUN di Parlimen Sepang iaitu Tanjong Sepat yang mempunyai 32,312 pengundi, Dengkil sebanyak 93,931 pengundi dan Sungai Pelek sebanyak 47,335 pengundi.

Esok, 12 Ogos adalah hari pengundian bagi PRN di Selangor, Negeri Sembilan, Pulau Pinang, Kedah, Terengganu dan Kelantan. Turut diadakan serentak adalah PRK bagi kerusi Parlimen Kuala Terengganu.- Bernama


UNRWA sambung semula operasi di Tebing Barat

BAITULMAQDIS, 28 Zulkaedah 1444H, Sabtu – Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) menyambung semula perkhidmatannya kepada pelarian Palestin di Tebing Barat, pada Jumaat.

Penyambungan khidmat ini dilaksanakan selepas hampir empat bulan agensi itu mengalami gangguan di dalam operasinya akibat tindakan mogok yang dilancarkan oleh Kesatuan Kakitangan Tebing Barat, menurut agensi berita WAFA.

“Kami berasa lega kerana UNRWA kini dapat memulakan semula perkhidmatan kepada komuniti pelarian di seluruh Tebing Barat.

“Pelarian Palestin telah terjejas teruk oleh mogok itu, yang bermula pada 4 Mac,” kata Pesuruhjaya Agung UNRWA, Philippe Lazzarini.

Dengan perkhidmatan pendidikan dan kesihatan sebagai keutamaan, UNRWA berkata, usaha itu termasuk pembersihan serta pelupusan sisa pepejal, penyelenggaraan bangunan agensi untuk menerima kakitangan dan pelarian, meletakkan langkah keselamatan dan pra-posisi bekalan termasuk ubat-ubatan serta bahan sanitasi.

“Keutamaan utama kami sekarang ialah membuka semula 90 sekolah UNRWA supaya lebih 40,000 kanak-kanak yang hampir kehilangan seluruh tahun sesi persekolahan dan berisiko keciciran, akan dapat memulakan semula pembelajaran sehingga melangkah ke peringkat seterusnya,” katanya.

Selama bertahun-tahun, UNRWA mengalami krisis kewangan yang teruk, menggambarkan kemerosotan keupayaannya untuk menyediakan perkhidmatan kepada pelarian Palestin. – Agensi


‘Isu anak mualaf seperti curah minyak ke api’

BANGI, 18 Rejab 1443H, Ahad – Sehingga kini tiada mana-mana pemimpin politik Melayu yang tampil bersuara dalam isu pengislaman tiga anak Loh Siew Hong, meskipun ia menjadi antara yang hangat dibahaskan banyak pihak ketika ini.

Sedangkan isu berkenaan membabitkan Islam, maka sebagai agama Persekutuan ia seharusnya mendapat perhatian serta respon daripada pemimpin masyarakat dan pihak berkuasa negara, kata Ketua Pemuda BERJASA, Ustaz Fahmi Bazlan.

Beliau berkata, kebelakangan ini, pemimpin dan ahli politik DAP yang sebaliknya lebih lantang bersuara mewakili masyarakat Cina, India, Kristian dan Hindu dalam isu berkenaan.

“Mereka terlalu rakus dan rasis memperkudakan isu demi sokongan politik.

“Isu ini juga seolah-olah mencurah minyak ke dalam api, lihat sahaja pada ruangan komen dan perbahasan netizen yang semakin hari semakin panas dengan isu-isu perkauman,” katanya dalam kenyataan, hari ini.

Menyifatkan keadaan itu ibarat retak menanti belah, Ustaz Fahmi mengingatkan pemimpin politik supaya tidak mengabaikan isu berkenaan yang mungkin mengakibatkan rakyat sendiri membuat keputusan.

“BERJASA memandang serius perkara ini, kerana ia berkaitan dengan maruah dan kedaulatan negara Malaysia sebagai sebuah negara Islam berperlembagaan.

“Walaupun isu ini berlaku ketika kempen PRN Johor sedang hangat, prinsip dan matlamat demi menjaga keharmonian negara perlu ditegakkan. Tiada kompromi dalam isu maslahat agama dan negara,” katanya.

Pautan terdahulu:


Tun M beri bayangan nama parti baharu PEJUANG

BANGI, 22 Zulhijjah 1441H, Rabu – Selepas lima hari mengumumkan penubuhan parti baharu, Tun Dr Mahathir Mohamad petang ini memberi bayangan nama parti berkenaan sebagai PEJUANG.

Menerusi catatan di blognya bertajuk Parti baharu – Pejuang, Dr Mahathir berkata, parti baharu ditubuh atas kesedaran bahawa rasuah menghancurkan bangsa dan orang Melayu.

Katanya, jika ingin mendapatkan jawatan dan wang, pilih parti lain.

“Jika ingin tebus maruah. Jika ingin kekal hak kita. Pilih parti kami. Pilih PEJUANG,” katanya.

Terdahulu, Dr Mahthir berkata, parti baharu ditubuhkan atas semangat Melayu dan akan bersifat inklusif dan moderat, berpegang pada janji, ikhlas serta berprinsip.

Katanya, parti baharu akan mendukung dasar Parti Pribumi Bersatu Malaysia (Bersatu) seperti mana di awal penubuhannya dulu.

Mei lalu, Dr Mahathir bersama empat lagi digugurkan keahlian mereka daripada BERSATU.

Mereka yang lain ialah Datuk Seri Mukhriz Mahathir, Syed Saddiq Syed Abdul Rahman, Dr Maszlee Malik serta Ahli Parlimen Kubang Pasu, Datuk Ir Amiruddin Hamzah.

Keahlian kelima-lima mereka digugurkan atas alasan duduk di bangku pembangkang ketika persidangan pembukaan Dewan Rakyat pada 18 Mei lalu.

Kita tubuh parti untuk selamatkan kita.
Parti kita dihijack untuk selamatkan musuh kita.
Demikian Bersatu.
Ditubuh untuk hapuskan Kleptokrat.
Sekarang beralih untuk selamat Kleptokrat.
Kerana apa?
Kerana jawatan dan wang.
Perjuangan asal dibelakangkan.
Perjuangan sekarang berasas kepada “apa aku dapat”.
Jalan mudah. Terima sahaja apa yang ditawar.
Jika ada sesuatu yang boleh hancur Melayu.
Mengutama apa aku dapat adalah cara hancur orang Melayu.
Kenapa?
Kerana mengutama apa aku dapat, membelakangkan kepentingan Melayu.
Lihat peristiwa jual tanah.
Ya. Jual tanah dapat duit.
Duit habis, tanah sudah tergadai.
Apa yang tinggal pada penjual. Nothing.
Lihat Melayu negara jiran.
Melayu lagikah negara mereka?
Jual tanah sama dengan jual hak.
Lama-kelamaan jual negara.
Tidak ada hak lagi.
Maka hancurlah Melayu.
Siapa yang salah?
Orang lainkah?
Pilihlah.
Parti kami ditubuh kerana kesedaran.
Rasuah menghancur bangsa.
Rasuah yang hancur orang Melayu.
Jika ingin dapat jawatan dan wang.
Pilih parti lain.
Jika ingin tebus maruah.
Jika ingin kekal hak kita.
Pilih parti kami.
Pilih PEJUANG.


Menteri Pakistan minta rakyat kurangkan minum teh

NEW DELHI, 15 Zulkaedah 1443H, Rabu – Menteri Perancangan Pakistan, Ahsan Iqbal meminta orang ramai mengurangkan pengambilan air teh bagi menjimatkan pertukaran wang asing.

Menteri itu mencadangkan supaya orang ramai mengurangkan pengambilan teh setiap hari sebanyak satu atau dua cawan.

“Saya merayu kepada negara untuk mengurangkan penggunaan teh… kerana kami mengimport teh itu selepas meminjam wang,” katanya di Islamabad pada Selasa.

Di media sosial rakyat Pakistan meluahkan rasa tidak percaya terhadap cadangan itu yang disifatkan akan menjejaskan budaya minum teh yang popular dalam kalangan penduduk.

Pakistan merupakan antara pengimport teh terkemuka dunia, dengan nilai import sepanjang tahun fiskal Julai 2020-Jun 2021 ialah US$580.5 juta.

Dari segi kuantiti, import teh meningkat kira-kira 16 peratus kepada 258,491 tan untuk tempoh 12 bulan.

Pakistan cuba mengurangkan bil importnya untuk menjimatkan pertukaran asing di tengah-tengah kejatuhan rupee berbanding dolar US.-  Bernama


Ulama terkenal Indonesia Syekh Ali Jaber meninggal dunia

JAKARTA, 1 Jamadilakhir 1442H, Khamis – Ulama terkenal di Indonesia, Syekh Ali Jaber meninggal dunia di Rumah Sakit Cempaka Putih, Jakarta, ketika dilaporkan sedang menjalani rawatan COVID-19.

Bagaimanapun punca kematian Syekh Ali Jaber atau nama sebenarnya Ali Saleh Mohammed Ali Jaber, 44, belum diketahui selepas ada laporan menyatakan Allahyarham negatif virus itu sebelum meninggal dunia.

Menurut hantaran Instagram yayasan.syekhalijaber, pendakwah bebas yang popular di aplikasi Instagram, YouTube dan TikTok serta sering muncul di pelbagai stesen televisyen tempatan itu meninggal dunia pada 8.30 pagi tadi.

“Benar Syekh Ali wafat. 08.30 WIB (waktu Indonesia Barat), sudah dalam keadaan negatif COVID. Di RS Cempaka Putih, Jakarta,” menurut rakan Allahyarham, Ustaz Yusuf Mansur dalam hantaran Instagram tersebut.

Allahyarham Syekh Ali Jaber berketurunan Arab yang lahir di Madinah, Arab Saudi itu berkahwin dengan Umi Nadia yang berasal dari Lombok, Nusa Tenggara Barat, Indonesia pada 2008 sebelum mendapat taraf kewarganegaraanrepublik tersebut pada 2012.

Pada 13 Sept 2020, Syekh Ali Jaber ditikam seorang lelaki ketika sedang berceramah di Masjid Falahuddin, Sukajawa, Bandar Lampung. – Bernama


Kesungguhan salafussoleh menuntut ilmu

1. CERITAKAN kepada anak-anak kita bahawa generasi salafussoleh terdahulu adalah contoh terbaik yang perlu dijadikan pedoman buat seorang muslim dalam usaha menuntut ilmu.

2. al-Imam al-Bukhari meriwayatkan kisah Saidina Jabir bin Abdillah al-Ansari yang mengembara dari Madinah ke negeri Syam (yang jaraknya lebih kurang 1600 KM) selama sebulan semata-mata ingin mendengar satu hadis dari Abdullah bin Unais.

3. Begitu juga dengan kisah Umar bin Abdul Hakim al-Rawwasi, seorang perawi hadis yang mengembara dalam musim sejuk sehingga rosak jari-jemarinya. Kisah ini direkodkan oleh al-Imam al-Zahabi yang menceritakan:

سقطت أصابعُ عُمَر الرَّوَّاسيّ في الرحلة مِن البرد الشّديد

“ Telah gugur rosak jari-jemari beliau (Umar al-Rawwasi) ketika pengembaraan (menuntut ilmu) dalam musim yang sangat sejuk.” (Tarikh al-Islami)

4. Malah Hisham bin Ammar menjelaskan bahawa ayahnya berkorban menjual rumah demi membolehkan dirinya menuntut ilmu. Kata Hisham:

باع أبي بيتًا له بعشرين دينارًا وجهزني لطلب العلم والحج

“Ayahku telah menjual rumahnya bagi mendapatakn 20 wang dinar emas untuk mempersiapkan aku untuk menuntut ilmu dan menunaikan haji.”

Semoga Allah membimbing kita.

Dr. Ahmad Sanusi Azmi


Kes Pulau Batu Puteh: Sultan Johor terima laporan petugas khas

JOHOR BAHRU, 15 Syawal 1443H, Isnin – Sultan Johor Sultan Ibrahim Almarhum Sultan Iskandar hari ini berkenan menerima laporan Pasukan Petugas Khas yang ditubuhkan oleh Kerajaan Persekutuan bagi menyemak isu dan tindakan perundangan berhubung kes Pulau Batu Puteh, Batuan Tengah dan Tubir Selatan.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar bersama dengan Pengerusi Pasukan Petugas Khas berkenaan Tan Sri Mohamed Apandi Ali mempersembah laporan itu serta taklimat kepada Sultan Ibrahim di Istana Polo, Johor Bahru.

Berangkat sama ke pertemuan itu ialah Tunku Mahkota Johor Tunku Ismail Ibni Sultan Ibrahim.

Turut hadir Menteri Besar Datuk Onn Hafiz Ghazi.

Pada 29 Oktober lepas, Kabinet telah bersetuju membentuk Pasukan Petugas Khas itu ekoran keputusan Kerajaan Persekutuan ketika pentadbiran Tun Dr Mahathir Mohamad pada 2018 untuk tidak meneruskan permohonan semakan semula kes Pulau Batu Puteh di Mahkamah Keadilan Antarabangsa (ICJ).

Sultan Ibrahim dilaporkan bertitah bahawa keputusan itu seolah-olah mengaku kalah sebelum memasuki gelanggang di ICJ walaupun ada penemuan bukti baharu yang memihak kepada Malaysia.

“Kenapa keputusan untuk tidak meneruskan permohonan itu diambil? Mengapa soal kedaulatan Johor seolah-olah tidak penting kepada kerajaan pada waktu itu?” soal baginda dalam satu kenyataan pada tahun lepas.

Pada pertemuan Sultan Ibrahim sekali lagi menegaskan kepada Pasukan Petugas Khas bahawa sebab-sebab keputusan kerajaan Dr Mahathir untuk tidak meneruskan semakan semula kes itu di ICJ perlu dijadikan pengetahuan umum.

“Ini adalah soal kedaulatan negeri Johor. Rakyat Johor berhak untuk mengetahui mengapa Kerajaan PH Pakatan Harapan) mengambil keputusan sedemikian,” titah baginda. – Bernama


YouTuber antara 12 ditahan kes gaduh

SUBANG JAYA, 23 Rejab 1442H, Ahad – Seorang YouTuber antara 12 individu yang ditahan pihak polis kerana disyaki terbabit dalam satu pergaduhan di sebuah gelanggang futsal di Taman Perindustrian Subang, kelmarin.

Ketua Polis Daerah Subang Jaya, Asisten Komisioner Abd Khalid Othman berkata, tangkapan dibuat oleh sepasukan polis dari Cawangan Maksiat, Judi dan Kongsi Gelap (D7) Bahagian Siasatan Jenayah Daerah Subang Jaya susulan laporan yang diterima di sekitar Jalan Persiaran Kewajipan, USJ 8, Subang Jaya.

Katanya, kesemua tangkapan dibuat kira-kira jam 1.30 pagi tadi menerusi dua serbuan berasingan di sekitar Lembah Klang.

“Tangkapan pertama dibuat kira-kira jam 1.30 pagi melibatkan tujuh lelaki tempatan berusia 18 hingga 28 tahun dan tangkapan kedua pula pada pukul 1.50 pagi melibatkan lima lelaki berusia awal 20-an,” katanya seperti dilapor Kosmo, hari ini.

Susulan itu, Abdul Khalid berkata, siasatan berhubung kejadian sedang dilakukan.

“Mereka direman selama sehari oleh mahkamah bagi memberi ruang siasatan dijalankan.

“Kes disiasat di bawah Seksyen 147 Kanun Keseksaan,” katanya.

Terdahulu, tular video memaparkan sekumpulan lelaki bergaduh termasuk seorang YouTuber bergaduh di gelanggang futsal berkenaan susulan satu perselisihan faham.

Dalam kejadian kira-kira pukul 10.20 malam itu, seorang lelaki mendakwa telah diserang oleh sekumpulan lelaki lain termasuk YouTuber berkenaan hingga mengalami kecederaan teruk pada muka serta badan.

Menurut mangsa yang membuat laporan, pergaduhan tersebut tercetus selepas dia meleraikan pergaduhan antara dua individu ketika berada di gelanggang futsal.

Beberapa minit kemudian, salah seorang yang terlibat dalam pergaduhan itu didakwa datang semula bersama beberapa individu lain sebelum memukul mangsa hingga cedera.


Mangsa gempa Afghanistan berisiko dijangkiti taun

KABUL, 27 Zulkaedah 1443H, Isnin – Ribuan penduduk di timur Afghanistan – yang terjejas gempa bumi – berisiko dijangkiti penyakit kerana kekurangan bekalan air bersih dan makanan.

Kebimbangan itu dinyatakan jurucakap kementerian kesihatan Afghanistan, Sharafat Zaman pada Ahad, beberapa hari selepas agensi Pertubuhan Bangsa-Bangsa Bersatu (PBB) memberi amaran mengenai wabak taun di wilayah berkenaan.

Sekurang-kurangnya 1,000 orang terbunuh, manakala 2,000 yang lain cedera dan 10,000 rumah musnah dalam kejadian gempa bumi pada Rabu lalu.

Susulan kejadian itu, pejabat kemanusiaan PBB (OCHA) memberi amaran bahawa wabak taun menjadi kebimbangan utama ketika ini.

“Rakyat perlukan makanan dan air bersih. Pihak berkuasa juga telah menguruskan ubat-ubatan buat masa ini, tetapi mengendalikan mereka yang kehilangan tempat tinggal akan menjadi satu cabaran.

“Kita minta masyarakat antarabangsa, organisasi kemanusiaan untuk membantu dari sudut makanan dan ubat-ubatan.

“Ini kerana mangsa yang terselamat gempa mungkin dijangkiti penyakit kerana tiada rumah serta tempat perlindungan sesuai untuk tinggal,” katanya.

Bencana itu adalah ujian besar bagi pemerintah Taliban – yang dipinggirkan oleh banyak kerajaan asing kerana kebimbangan mengenai hak asasi manusia sejak menguasai Afghanistan tahun lalu.

Membantu beribu-ribu rakyat Afghanistan juga menjadi cabaran bagi negara-negara yang telah mengenakan sekatan ke atas badan dan bank kerajaan negara itu, memotong bantuan langsung sehingga membawa kepada krisis kemanusian walaupun sebelum gempa bumi berlaku.

Bagaimanapun, PBB dan beberapa negara lain telah mempercepatkan bantuan ke kawasan terjejas.

Pentadbiran Taliban menggesa supaya sekatan ditarik balik termasuk pembekuan berbilion dolar dalam aset bank pusat yang disimpan dalam institusi kewangan Barat.-  Agensi


Harga petrol, diesel kekal hingga 26 Oktober

BANGI, 22 Rabiulawal 1444H, Rabu – Harga runcit bagi semua produk petroleum dikekalkan bagi tempoh seminggu, bermula esok hingga 26 Oktober depan.

Kementerian Kewangan berkata, harga runcit RON97 dan RON95 masing-masing kekal pada RM3.95 seliter serta RM2.05, manakala diesel RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“…sungguhpun harga pasaran sebenar bagi kedua-dua produk itu telah meningkat melebihi paras harga siling ditetapkan, seperti mana dapat dilihat pada harga runcit petrol RON97 yang ditetapkan mengikut harga pasaran,” katanya menerusi kenyataan pada Rabu.

Katanya lagi, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


83 pemimpin negara dijangka sertai Perhimpunan Agung PBB ke-76

NEW YORK, 3 Safar 1443H, Jumaat – Seramai 83 pemimpin negara dijangka menghadiri sesi ke-76 Perhimpunan Agung Pertubuhan Bangsa-Bangsa Bersatu (UNGA) yang bakal berlangsung mulai 14 Sept, kata presiden sesi ke-75 UNGA, Volkan Bozkir, pada Khamis.

“Setakat ini, 83 pemimpin negara secara peribadi telah memaklumkan hasrat mereka untuk menghadiri perhimpunan itu, 26 telah memohon untuk sertai secara rakaman,” kata Bozkir pada sidang media terakhirnya sebagai presiden UNGA, lapor Xinhua.

“Ramai ketua negara mahu hadiri perhimpunan itu secara fizikal. Sudah tentu, kami terpaksa mengehadkan jumlah orang yang boleh masuk ke dalam bangunan.

“Disebabkan bilangan delegasi yang menyertai lebih ramai daripada jangkaan dan bertambah dari semasa ke semasa, jadi hanya 1 + 6 (untuk setiap delegasi),” katanya.

UNGA 76 akan berlangsung mulai 21 hingga 27 September. – Bernama


Presiden Sri Lanka larikan diri dengan jet tentera

COLOMBO, 14 Zulhijjah 1443H, Khamis – Bekas Presiden Sri Lanka, Gotabaya Rajapaksa – pemimpin yang bertanggungjawab terhadap krisis ekonomi – didakwa melarikan diri dari negara itu dengan jet tentera pada Rabu.

Menurut laporan yang memetik sumber pegawai tempatan, Rajapaksa, isteri dan seorang pengawal peribadi didakwa menuju ke Maldives.

Di tengah-tengah bantahan besar-besaran ekoran krisis ekonomi, Speaker Parlimen Sri Lanka, Mahinda Yapa Abeywardena memaklumkan bahawa presiden meletakkan jawatannya pada 13 Julai.

Perkembangan itu berlaku selepas beribu-ribu penunjuk perasaan merusuh dan menyerbu Istana Presiden di Colombo pada Sabtu, selain membakar kediaman perdana menteri.

Rajapaksa dilaporkan telah dipindahkan dari Istana Presiden dan lokasinya sekarang tidak diketahui.

Perdana Menteri Sri Lanka, Ranil Wickremesinghe juga telah bersetuju untuk meletakkan jawatan selepas pembentukan kerajaan bersama semua parti.

Lumpuh akibat kekurangan pertukaran asing selepas kejatuhan ekonomi akibat bergantung kepada sektor pelancongan, Sri Lanka yang mempunyai 22 juta penduduk gagal membayar semua hutang asingnya.

Akibatnya, negara itu tidak mampu membayar minyak dan keperluan lain, menyebabkan protes antikerajaan berlaku.

Kekurangan bahan api untuk menjalankan stesen jana kuasa menyebabkan bekalan elektrik terputus setiap hari, sekolah ditutup dan kakitangan kerajaan diminta bekerja dari rumah. – Agensi


Mesir catu elektrik meski musim panas

KAHERAH, 10 Muharam 1445H, Jumaat – Kerajaan Mesir melaksanakan langkah kecemasan termasuk membuat catuan elektrik dan meningkatkan import bahan api dalam usaha menangani kekurangan tenaga pada musim panas, lapor Reuters.

Perdana Menteri, Mostafa Madbauly berkata, Kaherah akan mengimport antara AS$250 juta hingga AS$300 juta bahan api Mazut dan menguruskan catuan elektrik.

Situasi berkenaan mendorong kakitangan awam kerajaan bekerja dari rumah dalam beberapa hari, bulan depan sebagai usaha mengurangkan penggunaan elektrik.

Awal bulan ini, kerajaan telah mengumumkan pemotongan bekalan elektrik secara tetap dan menghadkan penggunaan termasuk musim panas.

Sejak kebelakangan ini, penduduk mengadu beberapa kawasan di bandar itu berdepan cuaca panas melebih 40 darjah Celsius ketika gelombang panas yang telah menjejaskan selatan Eropah dan Afrika utara dengan suhu melampau di tempat lain di Hemisfera utara.

Mustofa menerangkan tahun lalu Mesir membuat penggunaan maksimum gas asli dan mazut sehingga 129 meter padu dan Julai ini penggunaan harian mencecah 152 juta meter padu.

Minggu lalu, Menteri Petroleum Tarek El Molla berkata, Mesir akan memulakan import gas asli semula pada musim luruh sebagai usaha tangani penggunaan domestik pada musim panas. – Agensi.


Kerajaan benar guru, petugas Kemas berpolitik: PM

KOTA BHARU, 19 Jamadilakhir 1443H, Sabtu – Kerajaan hari ini mengumumkan kebenaran kepada kesemua guru sekolah di seluruh negara untuk berpolitik sebagai menghormati prinsip demokrasi iaitu hak seluruh rakyat untuk berpolitik.

Perdana Menteri, Datuk Seri Ismail Sabri Yaakob berkata, kebenaran itu turut melibatkan petugas Jabatan Kemajuan Masyarakat (Kemas) untuk berpolitik.

Justeru kata beliau, Kementerian Pendidikan perlu mengeluarkan pekeliling mengenai kebenaran tersebut dengan segera sekiranya masih belum ada.

“Saya telah pun membawa perkara ini ke Kabinet dan memutuskan dalam menghormati prinsip demokrasi iaitu kebenaran rakyat untuk berpolitik maka kami telah membuat keputusan membenarkan guru-guru berpolitik.

“Kakitangan Kemas, dahulu dibenarkan berpolitik seperti rakyat biasa namun ketika era Pakatan Harapan (PH) mereka tidak dibenarkan berbuat demikian justeru saya ingin umumkan bahawa petugas Kemas juga bebas dan dibenarkan berpolitik.

“Jika pekeliling belum dikeluarkan, saya harap Kementerian Pendidikan segera mengeluarkan pekeliling tersebut agar tiada lagi tekanan dilakukan terhadap guru-guru ini,” katanya.

Beliau berkata demikian pada sidang media selepas menghadiri Majlis Perjumpaan Khas Perdana Menteri Bersama Ahli Biro Politik UMNO Negeri di Bangunan UMNO Kelantan, di sini hari ini.

Turut hadir Pengerusi Badan Perhubungan UMNO Kelantan, Datuk Ahmad Jazlan Yaakub.

Terdahulu, beliau memaklumkan sebelum ini ada pekeliling menyekat guru-guru daripada berpolitik sehingga ramai dalam kalangan pendidik berkenaan diberi amaran untuk diambil tindakan.

Bagaimanapun jelas Ismail Sabri, guru-guru dan petugas Kemas berkenaan masih tertakluk terhadap peraturan jabatan masing-masing.

“Seperti guru misalnya jika berpolitik hingga meninggalkan tugas mereka boleh diambil tindakan disiplin dan sebagainya, itu terserah pada jabatan (membuat penilaian),” kata beliau.-  Bernama


Kerajaan digesa segera laksana sistem pendidikan satu aliran, mantapkan penggunaan bahasa Melayu

BANGI, 11 Ramadan 1443H, Rabu – Pertubuhan Gerakan QIAM (QIAM) mengecam keras sesetengah pihak yang memandang enteng usaha memartabatkan bahasa Melayu di persada antarabangsa.

Presidennya, Datuk Sirajuddin Salleh berkata, bahasa Melayu sebenarnya telah digunakan sebagai lingua franca oleh tidak kurang 400 juta warga di rantau ASEAN sejak zaman berzaman.

Seperti juga bahasa-bahasa lain, beliau berkata, tentunya ada sedikit variasi antara bahasa Melayu di Malaysia, Indonesia, Brunei, Singapura, Thailand dan sebagainya.

Malah, di Malaysia sendiri pun ada variasi antara Bahasa Melayu Kelantan, Negeri Sembilan, Sabah dan Sarawak.

“Namun hakikatnya, ia adalah Bahasa Melayu. Perkara asas ini harus difahami oleh semua, khususnya pemimpin-pemimpin ASEAN,” katanya dalam satu kenyataan.

Mengulas lanjut, Sirajuddin berkata, memartabatkan bahasa Melayu juga selari dengan salah satu bidang keutamaan Kerangka Dasar Luar Malaysia yang dilancarkan oleh kerajaan pada 7 Disember 2021, iaitu Diplomasi Kebudayaan yang turut merangkumi pengantarabangsaan Bahasa Melayu di persada dunia.

Bagi merealisasikan usaha murni ini, QIAM menggesa kerajaan memberi kuasa undang-undang dan memperkasakan peranan Dewan Bahasa dan Pustaka (DBP) dalam melaksanakan audit Bahasa Melayu dalam segenap peringkat pentadbiran negara.

Sirajuddin berkata, pihaknya juga menggesa kerajaan agar bersegera melaksanakan sistem pembelajaran satu aliran bagi memantapkan penggunaan bahasa Melayu untuk perpaduan kaum, semangat patriotik dan jati diri nasional.

“Masanya sudah tiba untuk kerajaan menyerap sekolah vernakular ke dalam Sistem Pendidikan Nasional. Pada masa sama, usaha memperkasakan sekolah kebangsaan rendah dan menengah hendaklah diperhebatkan,” katanya.

Selain itu, beliau turut menggesa Kementerian Pendidikan Malaysia (KPM) dan Kementerian Pengajian Tinggi (KPT) memantapkan sistem pengajaran dan pembelajaran Bahasa Melayu di semua sekolah, IPTS dan IPTA.

“Kita bimbang walaupun selepas lebih 60 tahun negara merdeka, masih ramai murid dan graduan yang tidak mampu untuk menguasai bahasa Melayu dengan betul dan berkesan. Bahkan isu ini turut merentas sempadan sekolah dan institusi pengajian tinggi awam dan swasta.

“Di kalangan ahli politik bukan Melayu pun penguasaan Bahasa Melayu sangatlah lemah. Jadi bagaimanakah mereka ini boleh diharapkan mengangkat dan memperjuangkan masalah rakyat secara berkesan? Natijahnya mereka sekadar menjadi juara bangsa mereka sendiri sahaja.

“Marilah kita semua bersatu hati dan tenaga untuk memperhebatkan agenda memartabatkan Bahasa Melayu sebagai lingua franca ASEAN,” katanya.


COVID-19: Tiada kematian, kluster baharu dikesan hari ini

PUTRAJAYA, 14 Rabiulawal 1442H, Sabtu – Sejumlah 1,000 kes pulih COVID-19 dicatat hari ini, jumlah kes pulih paling tinggi sejak permulaan pandemik itu di negara ini, kata Ketua Pengarah Kesihatan Tan Sri Dr Noor Hisham Abdullah.

Bilangan kes baharu yang dicatat hari ini juga turun kepada 659 kes dengan tiada kematian dan tanpa pertambahan kluster baharu dilapor.

Dr Noor Hisham berkata dengan itu, jumlah kumulatif kes yang telah pulih sepenuhnya dari COVID-19 di negara ini adalah 21,248 kes, manakala jumlah kes aktif dengan kebolehjangkitan COVID-19 pula 10,051 kes.

“Ingin dimaklumkan daripada 659 kes baharu pada hari ini terdapat satu kes import yang mendapat jangkitan dari luar negara iaitu Bangladesh melibatkan bukan warganegara, dan bagi kes tempatan pula Sabah mencatat 529 kes manakala negeri dan wilayah persekutuan di Lembah Klang merekodkan 70 kes.

Kementerian Kesihatan (KKM) juga ingin memaklumkan bahawa tiada pertambahan kluster baharu pada hari ini. Justeru, jumlah kluster aktif adalah kekal 133 kluster dengan jumlah kluster tamat adalah 114 kluster,” katanya pada sidang media perkembangan situasi COVID-19, di sini hari ini. – Bernama


Kecewa! Dah 2 tahun tiada perkembangan kes Adib: Ebit Lew

BANGI, 19 Rabiulakhir 1442H, Sabtu – Sudah dua tahun berlalu, tetapi sehingga kini tiada perkembangan kes Allahyarham Muhammad Adib Mohd Kassim, anggota bomba yang terkorban dalam rusuhan pada tahun 2018.

Perasaan sedih dan kecewa terhadap isu itu bukan hanya dirasai keluarga Allahyarham, bahkan kepada pendakwah dan sukarelawan terkenal Ebit Irawan Ibrahim Liew atau lebih dikenali sebagai Ebit Liew.

Beliau yang sempat menziarahi keluarga Allahyarham anggota bomba itu semalam berkata, ibu bapa Muhammad Adib meminta bantuannya kerana sehingga kini kes kematian anak mereka hanya diam begitu sahaja.

“Maknya cuma menangis tak boleh cakap apa-apa. Tiba-tiba ulang kali maknya menangis, kata ustaz boleh tolong kami.

“Dah dua tahun tapi tiada perkembangan kes Arwah Adib. Kami sangat sedih pilu dan kecewa sangat. Macam kes ini diam begitu sahaja. Ustaz, boleh tolong kami,” kata Ebit Liew menceritakan semula pertemuan itu.

Selain memberi sumbangan, Ebit Liew turut berkongsi doa serta amalan, dan yakin Allah SWT memberi pahala syahid kepada Allahyarham Muhammad Adib.

“Ya Allah berilah kekuatan buat kedua ibu bapanya. Mereka sentiasa solat di masjid. Selepas Subuh hari Jumaat pasti akan ziarah kubur arwah.

“Ya Allah berilah pertolonganMu buat saudara kami yang bersedih. Berilah keadilan dalam kes arwah Adib,” katanya.

Muhammad Adib menghembuskan nafas terakhir di Institut Jantung Negara (IJN) pada 17 Disember 2018 selepas 21 hari bertarung nyawa susulan kejadian rusuhan di hadapan kuil Sri Maha Mariammam, USJ 25, Subang Jaya.


Speaker akui berlaku khilaf dalam kira undi usul SOSMA

BANGI, 21 Syaaban 1443H, Khamis – Yang Dipertua Dewan Rakyat, Tan Sri Azhar Azizan Harun memaklumkan berlaku kekhilafan dalam pengiraan undi ahli Parlimen ketika usul Subseksyen 4(5) Akta Kesalahan Keselamatan (Langkah-langkah Khas) 2012 (SOSMA).

Situasi berkenaan menyebabkan beliau membuat pindaan terhadap keputusan bagi undian belah bahagian bagi usul berkenaan.

Tegas beliau, makluman tersebut diberitahu oleh ahli Parlimen Jempol, Datuk Seri Salim Sharif yang bertindak sebagai penghitung undi.

“Yang Berhormat Jempol, Salim telah memaklumkan berkenaan senarai undi di blok D1 semasa undi belah bahagian bagi usul dari Menteri Dalam Negeri yang dijalankan pada Rabu, 23 Mac 2022.

“Beliau yang merupakan penghitung undi bagi blok D1 memaklumkan telah terkhilaf menandakan Yang Berhormat Besut (Datuk Seri Idris Jusoh) tidak hadir dalam senarai undi walaupun sebenarnya Yang Berhormat Besut hadir semasa undian.

“Oleh itu, saya menggunakan Peraturan Mesyuarat 100 untuk meminda keputusan belah bahagian bagi usul dari Menteri Dalam Negeri tersebut daripada 84 bersetuju kepada 85 bersetuju dan tidak hadir dipinda dari 50 kepada 49 sahaja, manakala 86 tidak bersetuju tetap sama,” katanya hari ini.

Bagaimanapun, pindaan itu tidak mengubah keputusan semalam memandangkan jumlah Ahli Parlimen yang tidak menyokong usul itu masih lebih tinggi, iaitu 86 undi.

Mengulas perkara itu, Azhar memaklumkan pihaknya sudah membuat pemeriksaan, termasuk menerusi rakaman kamera litar tertutup (CCTV) bagi memastikan Idris semenangnya hadir ketika sesi undian, sebelum pindaan diumumkan.

Pada masa sama, Yang di-Pertua Dewan Rakyat itu bersetuju dengan saranan Ahli Parlimen pembangkang supaya proses undian diperbaiki.

“Saya terbuka dengan cadangan proses undian yang lebih baik dan saya akan bawa cadangan ini untuk dibincangkan dalam Jawatankuasa Peraturan Mesyuarat.

“Antara proses undian yang dibuat sebelum ini ketika sidang dijalankan secara hibrid, mungkin boleh dilaksanakan di Dewan Rakyat kerana teknologinya ada,” katanya.


Amaran ribut tropika

KUALA LUMPUR, 8 Rejab 1442H, Sabtu – Jabatan Meteorologi Malaysia (MetMalaysia) hari ini mengeluarkan amaran mengenai ribut tropika yang berada pada kedudukan kira-kira 1,324 kilometer (km) ke timur Sandakan, Sabah.

Dalam satu kenyataan, MetMalaysia memaklumkan kedudukan ribut itu berada sekitar 465 km ke Timur Davao, Filipina pada 5 petang tadi.

“Kelajuan maksimum angin boleh mencapai 72 km sejam (km/j),” menurut kenyataan itu, sambil menambah bahawa keadaan ini boleh mengakibatkan kejadian angin kencang dan laut bergelora di kawasan perairan Laut China Selatan. – Bernama


Dron serang tempat kelahiran keluarga Bashar al-Assad

BEIRUT, 6 Zulhijjah 1444H, Ahad – Sebuah dron menyerang bandar Qardaha, tempat kelahiran keluarga Presiden Syria, Bashar al-Assad – menyebabkan seorang maut dan seorang lagi cedera ringan, lapor agensi berita negara Syria, Sana.

Serangan itu berlaku sehari selepas Sana melaporkan serangan dron ke atas Salhab, sebuah lagi bandar yang dikuasai kerajaan di barat laut Syria berhampiran wilayah pemberontak yang mengorbankan seorang wanita dan seorang kanak-kanak.

Serangan ke atas Qardaha dan Salhab – yang berjarak sekitar 35 kilometer (22 batu) – berlaku di tengah-tengah pertempuran di barat laut dengan serangan tembakan antara tentera kerajaan Syria dan pemberontak di beberapa barisan hadapan.

Qardaha terletak kira-kira 10 km (6.5 batu) dari pangkalan udara Hmeimim Russia.

Pesawat perang Russia telah menyasarkan kawasan yang dikuasai pemberontak baru-baru ini, kata pembangkang Syria.

Menurut sumber di kedua-dua pihak, tentera Syria telah meningkatkan penempatan di beberapa kawasan barisan hadapan.

Peperangan besar kebanyakannya terhenti di Syria dengan barisan hadapan sebahagian besarnya stabil sejak beberapa tahun kebelakangan ini selepas kerajaan Bashar al-Assad menguasai semula sebahagian besar negara itu dengan bantuan daripada sekutunya Russia dan Iran.

Bagaimanapun, pemberontak terhadap Assad masih memegang kawasan yang berpusat di wilayah Idlib di barat laut – berhampiran dengan Qardaha dan Salhab – dengan sokongan dari Turkiye dan terdapat pertempuran sporadis antara mereka serta tentera Syria. – Agensi


MCA, DAP senada pertikai SOP Tahun Baru Cina

BANGI, 24 Jamadilakhir 1442H, Sabtu – Pemimpin parti perkauman MCA dan DAP kelihatan senada tidak bersetuju dengan prosedur operasi standard (SOP) untuk perayaan Tahun Baru Cina minggu depan.

Bantahan dapat dilihat apabila Naib Presiden MCA, Datuk Seri Ti Lian Ker menggesa senarai yang dikeluarkan Majlis Keselamatan Negara (MKN) itu ditarik balik dan diganti dengan versi yang disemak semula.

Menerusi catatan di Facebook, Timbalan Menteri Perpaduan Negara itu mendakwa seseorang telah melakukan kesilapan berhubung SOP itu.

Bagaimanapun, Lian Ker tidak menjelaskan kesalahan berkenaan atau memberikan cadangan untuk diperbaiki.

Beliau hanya menyertakan catatan yang memperincikan SOP, antara lain melarang keluarga pulang ke rumah untuk percutian dua hari, saling mengunjungi atau berkumpul untuk makan malam bersama keluarga yang disambut pada malam Tahun Baru Cina.

Sebagai gantinya, senarai itu mengatakan bahawa kerajaan hanya membenarkan keluarga yang tinggal di rumah yang sama untuk makan malam bagi memperingati majlis itu.

Sementara itu, Ahli Parlimen Bangi, Ong Kian Ming menjelaskan, maksud makan besar untuk mereka yang tinggal di rumah sama oleh Datuk Seri Ismail Sabri Yaakob hanyalah bermaksud makan malam biasa dan bukan makan besar Tahun Baru Cina.

Justeru, pemimpin DAP itu meminta sekurang-kurangnya keluarga di daerah atau kawasan yang sama dibenarkan berkumpul untuk makan malam perjumpaan Tahun Baru Cina dengan kadar maksimum 10 hingga 15 orang.

Sementara itu, ADUN Kampung Tunku, Lim Yi Wei – DAP – pula menyifatkan SOP Tahun Baru Cina itu sebagai gurauan.

Beliau secara sinis menyarankan MCA memberi nasihat kepada kerajaan Perikatan Nasional (PN) agar mempunyai kesedaran budaya dalam isu berkenaan.

Meskipun SOP itu dipertikaikan, pengguna media sosial yang bimbang dengan lonjakan kes harian COVID-19 mendesak ahli politik patuh arahan pihak berkuasa.

Rata-rata netizen menyifatkan desakan mereka supaya SOP Tahun Baru Cina ditarik balik adalah tidak masuk akal dan merepek.

“Dia faham tak maksud SOP? Orang lain boleh ikut SOP. Kenapa dia tak boleh ikut SOP? COVID-19 tak kira agama bangsa dan keturunan. Apa merepek suruh tarik balik SOP?,” demikian kata Philip Jemat.

Pengguna sosial dikenali sebagai Juliana Rohaizat pula meminta semua pihak memahami krisis kesihatan yang berlaku ketika ini.

“Duduklah dekat rumah itu jaga diri sendiri. Kami boleh saja terima tak dapat sambut raya. Kaum India pun faham. Jadi kaum Cina janganlah nak banyak bunyi. Hadaplah sama macam kaum lain,” katanya.

Kok Sen Wai yang mendakwa sebagai seorang doktor merayu ahli politik terbabit menarik balik kenyataan yang tidak bertanggungjawab itu dan menggesa mereka memikirkan nasib barisan hadapan.

“Kami takut, sakit dan letih. Jangan menyokong perjumpaan keluarga pada masa ini,” katanya.

Sebelum ini, Ahli Parlimen DAP Iskandar Puteri, Lim Kit Siang mendakwa SOP perayaan Tahun Baru Cina sebagai bukti terbaharu kegagalan kerajaan untuk merangka pendekatan dan strategi yang melibatkan ‘keseluruhan kerajaan’ dan ‘keseluruhan masyarakat’ dalam melawan wabak COVID-19.

Beliau turut meminta agar ia ditarik semula dan digantikan dengan SOP baharu yang lebih sensitif kepada keperluan mendapatkan semula kepercayaan, keyakinan, dan sokongan rakyat.

Setiausaha Agung DAP, Lim Guan Eng juga menggesa kerajaan mengkaji semula SOP yang dianggapnya tidak sensitif terhadap masyarakat Tiong Hua.

Dakwanya, kontroversi terbesar adalah melarang makan malam perjumpaan Tahun Baru Cina dan keluarga berkumpul.

“DAP meminta kerajaan persekutuan untuk mengkaji dan memperbetulkan SOP terbaru mereka untuk perayaan Tahun Baru Cina, yang bukan hanya tidak sensitif terhadap masyarakat Cina tetapi benar-benar tidak menghormati,” dakwanya.


Kelonggaran SOP bagi penerima lengkap vaksin diumum sehari dua lagi: PM

MUAR, 26 Zulhijjah 1442H, Khamis – Kelonggaran dan kemudahan yang akan diberikan kepada penerima dua dos lengkap vaksin COVID-19 akan diumum sehari dua lagi, kata Perdana Menteri, Tan Sri Muhyiddin Yassin.

Beliau berkata, Majlis Keselamatan Negara (MKN) telah menimbang dan mengkaji kelonggaran dan kemudahan berkenaan beserta prosedur operasi standard (SOP).

“Esok atau lusa saya akan buat pengumuman yang ditunggu-tunggu orang ramai yang sudah mendapat dua dos.

“Kelonggaran dan kemudahan seperti contohnya rentas negeri, rentas daerah, nak jumpa ibu bapa atau pasangan suami isteri yang terpisah, itu kita akan putuskan,” katanya kepada pemberita selepas melawat pusat pemberian vaksin (PPV) bergerak Felda Lenga, Pagoh di sini, hari ini.

Beliau berkata, pengumuman itu juga akan melibatkan sektor sosial seperti ‘dine in’ atau makan di dalam premis makanan serta aktiviti riadah dan sukan.

Bagaimanapun, Perdana Menteri mengingatkan rakyat supaya mematuhi SOP meskipun kerajaan mengumumkan kelonggaran berkenaan.

“Kita belum sampai ke nilai ambang atau herd immunity (imuniti kelompok) dan kalau ada keterbukaan, kita belum lagi berada dalam situasi di mana warga kita divaksinasi 100 peratus.

“Apa pun saya akan umumkan dengan SOP yang kita akan tetapkan dan dengan itu saya harap adalah sedikit rasa selesa untuk riadah, bersukan seperti main badminton, golf atau pergi gim dan sebagainya. Ini yang ditimbang MKN cuma belum diumumkan,” katanya.

Dalam pada itu, Muhyiddin memberi jaminan kerajaan Perikatan Nasional (PN) akan terus melaksanakan usaha membantu rakyat yang terkesan dengan COVID-19 antaranya menerusi Bantuan Prihatin Nasional.

“Masih ramai orang yang tidak bekerja, tidak mempunyai pendapatan. Jadi ini komitmen kita kerana saya nak menentukan setiap penduduk Malaysia mendapat makanan di atas meja,” katanya.

Terdahulu, beliau turut menyampaikan sumbangan makanan basah kepada masyarakat Felda Moakil yang diwakili Pengarah Felda Wilayah Segamat Mohd Nizam Abdul Ghani. – Bernama


PH Melaka masih harap dapat bertemu TYT

MELAKA,1 Rabiulawal 1443H, Jumaat – Pakatan Harapan (PH) Melaka masih meletakkan harapan tinggi untuk bertemu Yang Dipertua Negeri Melaka, Tun Mohd Ali Mohd Rustam walaupun masih belum menerima sebarang panggilan dari Istana Melaka setakat ini.

Pengerusinya, Adly Zahari berkata, dalam situasi genting ini, pertemuan tersebut amat penting untuk diadakan secepat mungkin agar kemelut politik sekarang dapat dileraikan dengan cara terbaik susulan negara masih berdepan cabaran pandemik COVID-19.

“Setakat ini tiada makluman lagi, belum ada apa-apa panggilan dari Istana Melaka. Jadi bila jumpa di Istana (Melaka), kita boleh bincang dan lihat apa-apa kaedah yang boleh digunakan, kembali stabilkan politik negeri ini,” katanya ketika dihubungi Bernama di sini hari ini.

Isnin lepas, PH Melaka telah menghantar surat permohonan kunjung hormat ke atas Tun Mohd Ali bagi membincangkan langkah terbaik menyelesaikan kemelut politik di negeri berkenaan susulan empat bekas Ahli Dewan Undangan Negeri (ADUN) kerajaan yang menarik sokongan terhadap Ketua Menteri Datuk Seri Sulaiman Md Ali.

Empat bekas ADUN itu ialah Datuk Seri Idris Haron (Sungai Udang), Datuk Norhizam Hassan Baktee (Pengkalan Batu ), Datuk Nor Azman Hassan (Pantai Kundor) dan Datuk Noor Effandi Ahmad (Telok Mas).

Berikutan itu, Speaker Dewan Undangan Negeri (DUN) Melaka Datuk Seri Ab Rauf Yusoh kemudiannya mengumumkan DUN Melaka dibubarkan pada Isnin selepas Tun Mohd Ali mendapat nasihat daripada Sulaiman untuk berbuat demikian.

Sementara itu, ditanya mengenai status permohonan semakan proses dan fakta keabsahan pembubaran Dewan Undangan Negeri (DUN) Melaka, Adly menjelaskan pihaknya akan membawa kes tersebut ke mahkamah pada minggu hadapan.

“Kita masih lagi dalam proses mengumpul dan menyiapkan dokumentasi berkaitan dan insya-Allah kes berkenaan akan difailkan minggu depan,” katanya. – Bernama


Hampir 180,000 permohonan pekerja asing selesai diproses dalam enam minggu

BANGI, 10 Ramadan 1443H, Selasa – Sebanyak 179,451 permohonan pekerja asing bagi lima sektor akan diproses dan diluluskan dalam tempoh enam minggu lagi, menurut Menteri Sumber Manusia Datuk Seri M. Saravanan.

Lima sektor tersebut adalah pembinaan, pertanian, perladangan, pembuatan dan perkhidmatan.

Beliau berkata, daripada jumlah permohonan tersebut, sebanyak 24,560 permohonan akan selesai temuduga pada 27 April ini manakala 154,891 permohonan lagi mendapat kelulusan dalam tempoh enam minggu.

“Setakat 7 April, Kementerian Sumber Manusia telah menerima sebanyak 519,937 permohonan pekerja warga asing sejak 15 Februari lepas dan daripada jumlah itu, lebih daripada 50 peratus permohonan iaitu sebanyak 290,939 permohonan pekerja warga asing masih lagi belum dihantar oleh 2,578 majikan yang memohon.

“Sebanyak 40,000 permohonan pula telah ditolak kerana tidak mengikut kelayakan, tidak lengkap dan menerima permohonan daripada sektor yang dibekukan seperti besi buruk, kedai emas, kedai pakaian dan kedai gunting rambut,” katanya.

Saravanan berkata, semua permohonan untuk kemasukan pekerja asing dilaksanakan hanya secara dalam talian, tiada secara manual dan tidak melibatkan campur tangan menteri.

Mengenai kemasukan pembantu rumah Indonesia, beliau menjelaskan sekitar 10,000 orang akan dibawa masuk selepas Aidilfitri.

Beliau berkata, gaji mereka akan dibayar bermula RM1,200 dan terpulang kepada majikan jika berhasrat membayar lebih sehingga RM1,500 susulan kadar gaji minimum baharu RM1,500 sebulan bermula 1 Mei ini di seluruh negara.

Katanya, kemasukan pembantu rumah Indonesia adalah selaras dengan pemeteraian memorandum persefahaman (MoU) bagi pengambilan dan perlindungan pekhidmat domestik Indonesia (PDI) antara Malaysia dan Indonesia di Jakarta, baru-baru ini.

Beliau juga memaklumkan kerajaan akan berbincang dengan Vietnam, Kemboja, Sri Lanka, Nepal dan Bangladesh bagi membawa masuk pembantu rumah daripada negara berkenaan.

Sementara itu, Saravanan juga akan memohon kepada Menteri Dalam Negeri Datuk Seri Hamzah Zainuddin untuk mempertimbangkan semula beberapa sektor yang telah dibekukan daripada pengambilan pekerja asing atas faktor keselamatan.

Beliau juga memberi jaminan bahawa semua pekerja warga asing akan diwajibkan kursus induksi sebelum bekerja di Malaysia bagi memastikan mereka mendapat pendedahan mengenai aspek perburuhan dan hak pekerja supaya tidak ditindas atau didera oleh majikan. – Bernama


Kesahihan rakaman perlu dibuktikan sebelum sebarang tindakan – Takiyuddin

KOTA BHARU, 3 Rabiulawal 1443H, Ahad – Kesahihan rakaman audio yang didakwa mirip seorang pemimpin PAS mempertikai kepimpinan Presidennya PAS Datuk Seri Abdul Hadi Awang perlu dibuktikan sebelum sebarang tindakan diambil.

Setiausaha Agung PAS Datuk Seri Takiyuddin Hassan berkata,  parti itu juga terbuka sekiranya polis akan melakukan siasatan sekiranya menerima laporan.

“Saya sebagai orang undang-undang, tak buat apa-apa komen berdasarkan andaian, andaian perlu dibuktikan dahulu.

“Kalau ada laporan polis, biar polis siasat. Kita ikut undang-undang, kita tak nak main andaian ini,” kata Ahli Parlimen Kota Bharu itu kepada pemberita, hari ini.

Takiyuddin yang juga Menteri Tenaga dan Sumber Asli  berkata demikian ketika diminta mengulas mengenai penularan rakaman audio tersebut sejak semalam di media sosial. – Bernama


Perang: 50 peratus kanak-kanak pesakit leukemia di Yaman mati

SANA’A, 14 Jamadilawal 1442H, Selasa – Semakin ramai orang awam di Yaman mati setiap hari di tengah-tengah lanjutan pengepungan Arab Saudi ke atasnya.

Di Pusat Rawatan Leukemia Pediatrik, 50 peratus pesakit iaitu kanak-kanak mati kerana kekurangan ubat dan rawatan yang diperlukan untuk bertahan supaya terus hidup.

Ratusan kanak-kanak datang dari seluruh Yaman kerana ia adalah satu-satunya pusat perubatan untuk pesakit tersebut, dengan harapan mereka akan mendapat rawatan yang diperlukan.

Namun, perang yang sedang berlangsung dan sekatan yang melumpuhkan telah membuat pusat tersebut menderita kekurangan ubat-ubatan, bekalan perubatan serta alat radiasi.

PressTV melaporkan, sektor kesihatan di Yaman sangat memerlukan sokongan daripada organisasi antarabangsa dan bantuan yang sepatutnya memainkan peranan mereka dalam meringankan penderitaan rakyat yang bermula pada bulan Mac 2015 akibat perang Arab Saudi.

Ratusan kanak-kanak kehilangan nyawa kerana kekurangan ubat-ubatan dan bekalan perubatan lain, serta ketidakmampuan mereka untuk melakukan rawatan kerana kosnya yang tinggi selain penutupan berterusan lapangan terbang Sana’a. – Agensi


Ahmad Zahid dinafikan perbicaraan adil jika mahkamah tolak kenyataan Fadzlette

KUALA LUMPUR, 24 Safar 1444H, Selasa – Pihak pembelaan dalam perbicaraan kes rasuah Datuk Seri Dr Ahmad Zahid Hamidi berkaitan Akalbudi Foundation (YAB) hari ini berhujah bahawa bekas Timbalan Perdana Menteri itu akan dinafikan perbicaraan yang adil jika Mahkamah Tinggi menerima hujah pendakwaan dan menghentikan saksi daripada memberi keterangan.

Peguam Datuk Hisyam Teh Poh Teik berkata ini akan membawa kepada pelanggaran hak anak guamnya untuk mendapatkan perbicaraan yang adil seperti dijamin di bawah Perkara 5 Perlembagaan Persekutuan.

Beliau berhujah pernyataan saksi pendakwaan ke-90 yang juga bekas Setiausaha Eksekutif Ahmad Zahid iaitu Mejar Mazlina Mazlan @ Ramly telah dicabar oleh pembelaan.

“Pernyataan saksi Mejar Jeneral (R) Datuk Fadzlette Othman Merican Idris Merican, saksi pembelaan kedua, hendaklah diterima selagi ia mempunyai kaitan dengan fakta dan isu yang relevan kepada pertuduhan,” katanya ketika berhujah di hadapan Hakim Datuk Collin Lawrence Sequerah.

Beliau berkata Fadzlette ingin memberikan keterangan bagaimana beliau mengenali Mazlina dan perlakuannya ketika bekerja.

“Beliau ingin memberi contoh bagaimana Mazlina lebih cenderung bekerja secara silo, yang relevan dengan kes. Saksi juga ingin menunjukkan bahawa Mazlina bersikap berat sebelah terhadap tertuduh,” katanya sambil menambah bahawa Mazlina gagal mengikut arahan dan bukan seorang yang amanah.

Timbalan Pendakwa Raya Datuk Raja Rozela Raja Toran pula berhujah pembelaan tidak boleh menggunakan peruntukan di bawah Seksyen 153 (2) Akta Keterangan 1950 kerana mereka perlu membuktikan bahawa Mazlina bersikap berat sebelah terhadap Ahmad Zahid.

Beliau berkata keterangan bahawa Mazlina tidak mematuhi arahan dan membuat keputusannya sendiri tidak termasuk dalam peruntukan itu kerana ia tidak membuktikan bahawa saksi pendakwaan itu mempunyai motif yang tidak baik terhadap Ahmad Zahid.

“Bagaimana keterangan ini, jika diterima oleh mahkamah, membuktikan bahawa Mazlina tidak mengikut arahan apabila beliau hanya berurusan dengan Ahmad Zahid dan bukannya Fadzlette? Sedangkan dalam kes ini, saksi kedua (Fadzlette) hanya kisahkan isu Mazlina tidak menghormati beliau,” katanya.

Mahkamah kemudian menetapkan esok untuk memutuskan perkara itu.

Semalam, pendakwaan membantah sebahagian daripada pernyataan saksi Fadzlette atas alasan ia tidak relevan dan tidak boleh diterima masuk oleh mahkamah sebagai bukti.

Fadzlette dijadual memberi keterangan pada perbicaraan itu semalam.

Beliau adalah setiausaha akhbar Ahmad Zahid ketika ahli politik itu menyandang jawatan Timbalan Perdana Menteri dan kini merupakan pengarah media Presiden UMNO tersebut.

Ahmad Zahid, 69, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik YAB. – Bernama


Melaka tutup sementara Pulau Besar elak penularan COVID-19

MELAKA, 12 Rabiulawal 1442H, Khamis  – Kerajaan Melaka menutup sementara Pulau Besar daripada sebarang aktiviti dan kunjungan orang awam bermula semalam (28 Oktober) sehingga tarikh yang akan diberitahu kelak, bagi mengekang penularan jangkitan COVID-19 dan mencegah wujudnya kluster baharu.

Ketua Menteri Melaka Datuk Seri Sulaiman Md Ali berkata, arahan itu selari dengan keputusan mesyuarat majlis keselamatan negeri baru-baru ini yang melarang sama sekali sebarang perjumpaan berskala besar melebihi 50 orang dalam satu-satu masa.

“Sebelum ini kita sudah buat pembersihan bersepadu di Pulau Besar dan dalam tempoh kita menyambut  Maulidur Rasul, kita tidak mahu ada kluster baharu sekiranya terdapat mana-mana kehadiran pengunjung dari negeri Zon Merah.

“Buat masa ini semua aktiviti di situ akan ditangguhkan dan begitu juga dengan pulau-pulau lain yang ada di sekitar negeri ini seperti Pulau Upeh, juga tidak dibenar diadakan perjumpaan berskala besar,” katanya kepada pemberita selepas Pelancaran Ziarah Prihatin Sempena Sambutan Maulidur Rasul 1442H di sini, hari ini.

Sementara itu Sulaiman berkata, kerajaan negeri akan memberi tumpuan kepada usaha membantu rakyat mendepani pelbagai isu COVID-19 dalam pembentangan Belanjawan 2021 negeri Melaka nanti.

“Sudah tentu rakyat mahukan yang terbaik kerana banyak negeri dan negara lain yang terkesan disebabkan COVID-19, namun kerajaan negeri yang ada pada masa ini akan memastikan keperluan dan kebajikan rakyat akan diberi perhatian,” katanya. -Bernama


Hijrah sebenar meninggalkan dosa

1. DALAM sebuah hadis, Rasulullah ﷺ memberikan definisi yang menarik tentang pengertian hijrah. Hijrah bukan sekadar perpindahan secara fizikal semata tetapi perubahan jiwa ke arah yang baik, menjauhkan diri dari perkara yang ditegah oleh Allah. Sabda Rasulullah ﷺ:

وَالْمُهَاجِرُ مَنْ هَجَرَ مَا نَهَى اللَّهُ عَنْهُ

Dan orang yang berhijrah itu adalah orang yang berhijrah (menjauhkan diri) daripada melakukan apa yang Allah larang. (HR al-Bukhari)

2. Dalam sebuah riwayat yang lain, Rasulullah ﷺ memperincikan lagi maksud ini kepada meninggalkan dosa dan maksiat. Sabda Rasulullah:

وَالْمُهَاجِرُ مَنْ هَجَرَ الْخَطَايَا وَالذُّنُوبَ

“Dan orang yang berhijrah itu adalah mereka yang meninggalkan kesalahan dan dosa.” (HR Ahmad)

3. Jelas di sini bahawa definisi hijrah bukan sekadar pepindahan berbentuk fizikal tetapi adalah proses peralihan ke arah sesuatu yang lebih baik. Dalam erti kata yang lain, konsep hijrah merangkumi perubahan jiwa ke arah yang lebih baik.

4. Ketika menghuraikan hadis ini, Mulla Ali al-Qari menjelaskan:

لِأَنَّ الْحِكْمَةَ مِنَ الْهِجْرَةِ التَّمَكُّنُ مِنَ الطَّاعَةِ بِلَا مَانِعٍ، وَالتَّبَرُّؤُ عَنْ صُحْبَةِ الْأَشْرَارِ الْمُؤَثِّرَةِ فِي اكْتِسَابِ الْخَطَايَا

“Ini adalah kerana, hikmah hijrah adalah memperkukuh ketaatan dan melepaskan diri manusia daripada sebarang pengaruh jahat yang memberikan kesan kepada jiwa manusia sehingga menyebabkan diri mereka terjerumus ke dalam kancah dosa.” (Mirqah al-Mafatih)

5. Oleh yang demikian, sempena Maal Hijrah tahun ini, mari bersama tanamkan azam untuk melaksanakan perubahan diri ke arah yang lebih baik. Bukan sekadar laungan dan nyanyian yang mengiringi sambutan peristiwa penting ini malah disertai dengan azam kebaikan.

Semoga Allah membimbing kita.

Prof Madya Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Surat MITI akan dilengkapi kod QR: Bukit Aman

KUALA LUMPUR, 20 Syawal 1442H, Selasa – Bagi mengelakkan pemalsuan surat kebenaran syarikat beroperasi, surat yang dikeluarkan Kementerian Perdagangan Antarabangsa dan Industri (MITI) akan dilengkapi dengan kod respon pantas (QR).

SAC Gerakan Jabatan Keselamatan Dalam Negeri dan Ketenteraman Awam Bukit Aman, SAC M V  Srikumar M Nair berkata, kod berkenaan akan diimbas oleh polis di sekatan jalan raya bagi memastikan ia adalah tulen.

“Apabila kod berkenaan diimbas (pautan berkenaan) akan meminta satu nombor kod yang mana hanya pihak polis sahaja mempunyai kod tersebut.  Apabila kita memasukkan nombor kod itu, maka kita akan dapat tahu sama ada surat itu betul tally (selaras) dengan pemegang surat,” katanya kepada Bernama semasa hadir menjadi tetamu dalam Ruang Bicara PDRM di sini malam tadi.

Dalam pada itu, beliau menolak dakwaan wujudnya layanan dwistandard terhadap kebenaran merentas negeri dan daerah terhadap mana-mana individu atau kumpulan seperti mana yang didakwa sesetengah pihak.

“PDRM tidak melihat golongan kayangan atau sebaliknya…jika mempunyai dokumen yang sah dan bukti (kukuh), maka (permohonan rentas daerah atau negeri) adalah dibenarkan,” katanya. – Bernama